Ada apa dengan Undi 18?

13 Ogos tahun lalu, Muhyiddin Yassin (TSMY) telah memaklumkan bahawa Rang Undang-Undang (RUU) Pindaan Perlembagaan akan dibentangkan di Parlimen. Antara RUU itu ialah pelaksanaan Undi 18.Sungguhpun inisiatif ini dimulakan sejak zaman Pakatan Harapan (PH), namun TSMY meneruskan hasrat murni ini dimasa pemerintahannya. Ini keteguhan prinsip yang kita semua harus akui.Kini, Dewan Rakyat telah meluluskan Rang Undang-Undang (RUU) Perlembagaan (Pindaan) 2019 bagi menurunkan had umur mengundi, pendaftaran pengundi automatik, dan menurunkan umur calon bertanding pilihan raya kepada 18 tahun.Seramai 211 menyokong usul itu dan tidak ada seorang pun ahli Parlimen yang menolaknya dalam undi belah bahagi yang diadakan selepas perbahasan oleh wakil-wakil rakyat kerajaan dan pembangkang.Tahniah saya ucapkan kepada semua pihak, kerajaan mahu pun pembangkang.Apa yang kita fahami daripada implikasi RUU Undi 18 ini?Berdasarkan laporan terkini daripada SPR, jumlah warganegara yang berumur 18 tahun dan ke atas ialah seramai 5.6 juta orang dan 1.2 juta daripadanya berusia antara 18 hingga 20 tahun.Pada PRU14 2018 yang lalu, SPR merekodkan sebanyak 14.9 juta pengundi yang layak untuk memilih, dan dari jumlah itu SPR menjangkakan jumlah ini akan meningkat menjelang PRU15 atau 2023 iaitu sekitar 22.7 juta orang pemilih.Sebelum kita memahami dengan lebih jauh lagi dapatan dari data-data ini, mari kita fahami pula petunjuk ekonomi.Sebelum ini, saya ada meneliti maklumat yang disampaikan oleh Menteri di Jabatan Perdana Menteri (Ekonomi), Mustapa Mohamed yang menyatakan bahawa kadar pengangguran dalam kalangan belia (18-30 tahun) telah mencatatkan sedikit penurunan yang agak memberansangkan.Buat pertama kalinya, kadar pengangguran dikalangan belia turun di bawah paras sembilan peratus sejak April 2020 iaitu pada 8.9% atau 502,300 orang.Sungguhpun ini petanda yang amat baik, namun disitu jelas terdapat ruang yang luas untuk kita bekerja dengan lebih keras lagi bagi memastikan peluang pekerjaan dikalangan belia dapat diwujudkan bagi memastikan pemulihan ekonomi dapat segera dibuat.Beberapa hari yang lalu, iaitu 3 Januari 2022, Ahmed Razman Abdul Latiff dari Putra Business School (PBS) menyatakan bahawa berdasarkan beberapa petunjuk ekonomi, perkembangan ini dijangka terus meningkat berbanding 2021 iaitu sekitar lima hingga enam peratus dalam Keluaran Dalam Negara Kasar (KDNK) bagi tahun ini.Justeru itu, implikasi besar yang wujud ketika ini setelah RUU Undi18 yang akan menyaksikan penambahan jumlah pemilih yang sangat signifikan, dengan kedudukan ekonomi semasa Malaysia yang semakin berkembang ke arah pemulihan, maka suka atau tidak agenda anak muda bukan lagi menjadi agenda sampingan atau agenda bagi sayap parti politik, sebaliknya ia menjadi agenda rakyat – agenda nasional.Inilah yang ingin saya tekankan kepada semua rakan-rakan anak muda. Kita tidak semestinya perlu mendaftar menjadi ahli parti atau sayap pemuda hanya semata-mata ingin memperjuangkkan agenda orang muda.Tetapi kini, platform perjuangan kita orang muda sudah terbuka luas di pelbagai peringkat dan sudut. Dimana pun kita berada baik sebagai ahli parti politik Muda, Umno, PKR, Bersatu dan lain-lain, NGO atau individu, wadah perjuangan kita sudah menjadi arus perdana. Kita (18 tahun ke atas) sudah automatik menjadi pemilih.Apa yang perlu kita laksanakan ketika ini ialah bekerjasama membentuk satu suara untuk melaksanakan perubahan ekonomi dan siasah politik negara.Hari ini, aktiviti ekonomi anak muda tidak boleh lagi dilayan sebagai kerjaya berdasarkkan hobi atau seronok semata-mata sebaliknya keperluan anak muda adalah keperluan rakyat secara keseluruhannya.Kita adalah professional yang bukan sahaja sebagai konsumer tetapi sebagai pencipta kerjaya. Kita berpeluang untuk meneroka perniagaan dengan kreativiti dan kekuatan yang ada. Dengan kuasa undi ditangan kita, mana-mana parti politik akan pasti mengangkat suara kita sebagai agenda bersama.Saya percaya, semua parti-parti politik ketika ini, akan sendiri menjadi remaja tanpa dipaksa-paksa kerana landskap politik telah berubah 360 darjah. Mana-mana parti yang masih mahu mengekalkan hagemoninya, akan tersisih.Tidak ada lagi mana-mana parti politik yang boleh menjadi dominan sebaliknya para pemilih dari golongan Undi 18 adalah pencetak masa depan baru Malaysia.Ikatan kita harus diikat kemas. Insyallah, kita akan berjayaHilman Idham adalah Adun Gombak Setia.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kerajaan digesa pandang serius isu penangguhan penerbangan

Ahli Parlimen Sri Aman Doris Sophia Brodi menggesa supaya Kementerian Pengangkutan dan syarikat penerbangan menangani segera isu penangguhan penerbangan yang kerap berlaku sehingga hari ini.
Wakil rakyat daripada Gabungan Parti Sarawak (GPS) itu berkata, beliau sendiri pernah mengalami masalah itu apabila terpaksa menunggu hampir lima jam untuk menaiki penerbangannya.
Katanya, ini menyebabkan dia tiba ke rumahnya lewat pada jam 5 pagi dan menyifatkan situasi ini sebagai "tidak masuk akal".
"Sekarang isitilah (penangguhan) tidak lagi digunakan oleh sesetengah syarikat tetapi digantikan dengan istilah 'retime'," katanya ketika berucap pada sesi Perbahasan Belanjawan 2023 di Dewan Rakyat hari ini.
"Tak kira apa istilah yang digunakan, yang penting penyakit penangguhan ini harus diberi perhatian dan ditangani secepat mungkin."
Mengulas lanjut, Doris menasihatkan supaya kerajaan dan syarikat penerbangan turut mengambil berat serta sentiasa proaktif dan sensitif dengan setiap rungutan rakyat.
"Mohon pihak kementerian maklumkan dewan ini apakah langkah-langkah yang akan diambil bagi tangani masalah ini," tambahnya.
Dalam pada itu, Doris juga meminta supaya kerajaan meneliti semula isu tambang tiket dari Semenanjung ke Sabah dan Sarawak kerana terlalu mahal dan mampu mencecah sehingga RM1,000 sehala terutama pada musim cuti persekolahan.
Katanya, isu ini dibimbangni akan membantutkan inisiatif kerajaan yang mensasarkan untuk menerima 23.5 juta pelancong dengan unjuran pendapatan RM76.8 bilion sempena Tahun Melawat Malaysia 2025.
"Ini amat tidak berbaloi kerana tambang ini lagi mahal dari pergi ke Singapura atau Thailand dan Indonesia.
"Kerajaan dicadang untuk ambil berat perkara ini dan tubuhkan mekanisme untuk mengawal harga tiket.
“Cadangkan tambang lebih murah atau tambang rahmah," tambahnya.


Jangkitan harian catat 543 kes, 4 lagi terkorban

543 kes baru Covid-19 direkodkan semalam menjadikan jumlah keseluruhan sebanyak 5,029,337 kes.
Sebanyak 688 pesakit turut dilaporkan sembuh, menjadikan jumlah keseluruhan kes sembuh sebanyak 4,981,052.
Ketika ini, 11,415 kes aktif direkodkan di mana 10,828 atau 94.9% daripadanya menjalani kuarantin kendiri.
Tiada pesakit ditempatkan ke pusat kuarantin sementara 554 (4.9%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 33 kes dan 14 daripadanya memerlukan bantuan alat pernafasan.
Empat kematian dicatatkan termasuk satu kes kematian sebelum tiba di hospital menjadikan keseluruhan korban akibat wabak itu kekal sebanyak 36,870 orang.


Agong gesa ketepikan perbezaan politik, ingatkan tentang pengorbanan barisan hadapan

Seminggu selepas dururat diisytiharkan, Yang di-Pertuan Agong Sultan Abdullah Sultan Ahmad Shah hari ini menggesa rakyat Malaysia bersatu pada dalam memerangi wabak Covid-19 yang setakat ini sudah meragut lebih 600 nyawa dan menjangkiti lebih 160,000 orang.Dalam satu kenyataan yang dikeluarkan Istana Negara petang ini Agong menyeru seluruh rakyat untuk memberikan sokongan padu kepada petugas barisan hadapan dan mematuhi prosedur operasi standard yang ditetapkan.“Seri Paduka Baginda bertitah maka inilah masanya untuk kita, sebagai warganegara dan rakyat Malaysia mengenepikan perbezaan politik, bangsa dan agama, bersama mempamerkan semangat kesetiaan, kemanusiaan dan jati diri memerangi wabak Covid-19,” kata Datuk Pengelola Bijaya Diraja Ahmad Fadil Shamsuddin dalam satu kenyataan petang ini.“Sultan Abdullah turut menzahirkan rasa dukacita terhadap rakyat yang masih tidak peka dalam tindak-tanduk harian mereka, khususnya terhadap pematuhan disiplin amalan kebiasaan baru dan kawalan kendiri bagi mengekang penularan wabak ini.”Minggu lalu Agong memperkenankan pengisytiharan darurat pandemik selepas peningkatan jangkitan harian Covid-19 konsisten sebanyak empat angka sejak Disember lepas.Sehari sebelum itu kerajaan mengumumkan pelaksanaan semula Perintah Kawalan Pergerakan (PKP) di sebahagian besar negeri di Malaysia.Dalam kenyataan hari ini Agong turut menzahirkan penghargaan kepada petugas barisan hadapan yang bertungkus lumus untuk menyelamatkan negara.“Agong menzahirkan harapan agar para wira dan wirawati petugas barisan hadapan terus cekal dan tabah dalam memerangi gelombang ketiga penularan wabak Covid-19 yang melanda negara pada ketika ini.“Sultan Abdullah turut mengambil kesempatan ini untuk mengajak rakyat untuk bersama mendoakan agar para petugas barisan hadapan sentiasa dilindungi dan segala usaha yang kita lakukan dalam memerangi Covid-19 diberkati dan berjaya.”


Lantik Zahid TPM calarkan imej ‘reformasi’ Kabinet Anwar, kata penganalisis

Pelantikan Presiden Umno Ahmad Zahid Hamidi sebagai timbalan perdana menteri dan menteri kemajuan desa dan wilayah ketika sedang menghadapi 47 pertuduhan di mahkamah menjadi kritikan terbesar terhadap kerajaan pimpinan Anwar Ibrahim sekaligus mencemarkan imej pemimpin itu yang dianggap sebagai seorang reformis, kata penganalisis.
Mujibu Abd Muis dari Universiti Teknologi Mara (UiTM) berkata, seterusnya Anwar akan berdepan dengan persoalan adakah beliau mampu untuk menjawab dan mempertahankan keputusannya memilih Zahid menyandang jawatan-jawatan itu dalam barisan jemaah menteri yang baru.
"Ini barangkali paling sukar untuk dijawab memandangkan persepsi bahawa Kabinet Anwar akan menolak sepenuhnya mereka yang terpalit dengan kes mahkamah.
"Bila diambil Zahid Hamidi mungkin daripada perspektif pertimbangan politik Umno itu sendiri yang memberikan sokongan dan sama juga persoalan tentang nama-nama besar dalam Pakatan Harapan (PH) yang mungkin juga ada kes mahkamah tetapi tidak dilibatkan," katanya merujuk kepada ahli Parlimen DAP dan Muda yang mempunyai isu mahkamah seperti Lim Guan Eng dan Syed Saddiq Syed Abdul Rahman.
"Mungkin ini saya rasa akan jadi persoalan terbesar. Sudah tentu kita akan nantikan jawapan Anwar dalam masa terdekat."
Semalam, Anwar mengumumkan 28 nama anggota Kabinet pada satu sidang media yang disiarkan secara langsung di seluruh negara, lapan hari selepas dilantik menjadi perdana menteri ke-10 pada 24 November lalu.
Sementara itu, Ketua Penyelidik O2 Research Malaysia, Anis Anwar Suhaimi berkata kehadiran Zahid dalam Kabinet menunjukkan beliau memiliki kepentingan instrumental dalam menjayakan kerjasama antara Barisan Nasional (BN) dan PH selepas Pilihan Raya Umum ke-15 (PRU15) sehingga Anwar perlu berdepan dengan kritikan dari pelbagai pihak kerana melantik individu dengan kes mahkamah ke dalam jemaah menteri.
"Pelantikan calon-calon yang tewas dalam pilihan raya juga mengundang persepsi rakyat bahawa amalan pemberian ‘ghanimah’ berbentuk kedudukan senator dan menteri masih berterusan,” katanya kepada MalaysiaNow.
Bagaimanapun, menurut Anis, pembentukan Kabinet itu memiliki pertimbangan politik yang strategik buat parti-parti gabungan di bawah kerajaan perpaduan yang disebutkan oleh Anwar.
Menurut Anis, PKR memegang tiga portfolio strategik iaitu sumber negara dari kewangan dan ekonomi, komunikasi bagi mengawal naratif dan juga keselamatan dalam negeri.
"Namun pelantikannya (Anwar) adalah bertentangan dengan prinsip mereka sewaktu dahulu untuk memastikan perdana menteri tidak menjawat portfolio kewangan bagi mengelakkan konflik kepentingan dan salah guna kuasa."
Manakala DAP pula dilihat mendapat peranan signifikan di kawasan bandar meliputi golongan pemaju dan kredit komuniti serta masyarakat sivil menerusi kementerian pembangunan kerajaan tempatan dan golongan belia melalui kementerian belia dan sukan.
Kata Anis, pelantikan itu dijangka mengukuhkan lagi dominasi DAP di kawasan bandar khususnya dengan pelantikan Nga Kor Ming yang dikait dengan sentimen politik ekstremisme dan "Taliban" berdepan dengan cabaran berkaitan keresahan masyarakat Melayu bandar berhubung dengan perumahan mampu milik serta agenda pilihan raya kerajaan tempatan yang selama ini ingin dibawa.
Semasa kempen PRU15, Nga dalam satu ucapannya mengatakan sekiranya PAS menang, Malaysia akan bertukar seperti Afghanistan yang dipimpin Taliban.
Sementara bagi Umno pula, menurut Anis, selain peranan Zahid, mereka juga mempunyai portfolio taktikal seperti pertahanan, undang-undang dan pengajian tinggi.
"Portfolio ini dilihat penting untuk mengimbangi pengaruh Umno yang mereput di kawasan luar bandar setelah angin perubahan Melayu kepada Perikatan Nasional (PN).”
Dalam pada itu, Mujibu membawa perbincangan kepada kelemahan-kelemahan lain yang terdapat pada jemaah menteri itu.
Antaranya, kekurangan ketara wakil menteri dari kaum India dalam senarai Kabinet dengan hanya V Sivakumar sebagai menteri sumber manusia.
"Tapi bagusnya ada lima orang wanita yang diberikan jawatan kanan seperti menteri pendidikan dan menteri kesihatan.
"Ini orang-orang baru yang kita mahu melihat kemampuan dan kebolehan mereka di samping kita memberi kredit kepada peranan wanita dan membesarkan lagi kebolehan mereka sebagai pembuat keputusan," katanya.
Semalam, dua pemimpin sayap wanita PKR dipilih menganggotai Kabinet.
Mereka ialah Fadhlina Sidek yang dilantik sebagai menteri pendidikan.
Manakala Pengerusi Jawatankuasa Pemilihan Parti (JPP) PKR, Dr Zaliha Mustafa dilantik sebagai menteri kesihatan.


Pemain industri terima pelaksanaan kompaun RM1 juta namun perlu garis panduan

Pemain industri tidak mempunyai bantahan berhubung langkah kerajaan yang mahu menaikkan jumlah maksimum kompaun bagi syarikat yang melakukan kesalahan melanggar SOP kesihatan secara berulang, namun mereka menuntut garis panduan yang jelas dikeluarkan sebelum denda sehingga RM1 juta itu dikuatkuasakan.Bercakap kepada MalaysiaNow, mereka berkata perbincangan perlu diadakan dengan pihak berkepentingan sebelum sebarang keputusan dibuat.Taikun pasar raya borong Ameer Ali Mydin berkata langkah tersebut akan membolehkan syarikat perniagaan memahami isu berkait selain memberikan maklumat kepada mereka.“Pengalaman sebelum ini menunjukkan garis panduan yang dikeluarkan tidak pernah jelas dan tertakluk kepada tafsiran pegawai penguatkuasa di lapangan,” kata Ameer, yang memiliki rangkaian pasar raya besar Mydin.“Jika mereka bincang dengan kami apa garis panduan yang hendak dibuat, saya fikir ia adalah sangat adil.”Rang undang-undang (RUU) untuk meminda Akta Pencegahan dan Pengawalan Penyakit Berjangkit 1988 atau Akta 342 dibentangkan untuk bacaan kali pertama di Dewan Rakyat pada 14 Disember lalu.Pindaan itu antara lain membolehkan pesalah individu dikompaun sehingga RM10,000 berbanding jumlah denda sebanyak RM1,000 ketika ini.Pindaan di bawah Seksyen 25 Rang Undang-Undang Pencegahan dan Pengawalan Penyakit Berjangkit (Pindaan) 2021 juga turut mencadangkan syarikat yang melakukan kesalahan boleh dikompaun sehingga RM1 juta.Bagaimanapun, cadangan pindaan itu mungkin akan dikaji lebih lanjut bagi menurunkan denda sehingga separuh daripada jumlah yang diletakkan dalam RUU tersebut.Ameer berkata beliau bersetuju dengan jumlah maksimum RM1 juta kerana pandemik Covid-19 adalah perkara yang serius lebih-lebih lagi ketika negara berdepan ancaman penularan varian baru.Bagaimanapun, beliau berkata denda itu sendiri sering berubah-ubah sama seperti garis panduan untuk operasi perniagaan.Presiden Persekutuan Majikan-Majikan Malaysia Syed Hussain Syed Husman juga berpandangan denda maksimum RM1 juta adalah wajar.“Pesalah yang melakukan kesalahan berulang daripada syarikat besar tidak ambil serius hukuman awal yang dikenakan ke atas mereka,” katanya.Bagaimanapun, beliau menggesa kerajaan supaya tidak mengenakan hukuman berat bagi kesalahan kecil selain turut bersetuju garis panduan yang jelas perlu disediakan.Beliau turut memberi contoh penjual burger itu yang didenda RM50,000 awal tahun ini kerana melanggar SOP.“Garis panduan itu adalah untuk memastikan wujud keadilan bagi mereka yang tidak mampu bayar, selain mengenakan jumlah yang wajar kepada mereka yang kaut keuntungan besar namun mengabaikan SOP,” katanya.“Kami berharap ia akan terpakai kepada pesalah di kedua-dua sektor baik swasta atau awam yang menjadi pesalah berulang.”Sementara itu, Ameer turut memetik contoh garis panduan mengenai sanitasi yang menurutnya memaksa syarikat membuat perbelanjaan yang tidak perlu.“Kami perlukan garis panduan yang jelas tentang apakah jenis sanitasi yang diperlukan,” katanya.“Pemahaman kami ialah varian Omicron merebak melalui udara. Jika kami sudah sembur di udara adakah kami masih perlu lakukan sanitasi meja, tempat pemegang tangan dan eskalator?“Adakah kita masih perlu ambil catatan suhu? Ini mungkin tidak lagi relevan memandangkan ramai yang positif Covid-19 adalah tanpa gejala. Kami tidak kesan orang yang dijangkiti dengan melaksanakan langkah itu.”Bagaimanapun, Presiden Persekutuan Pekilang-Pekilang Malaysia Soh Thian Lai menyuarakan kebimbangan terhadap cadangan pindaan tersebut sebaliknya mencadangkan pendekatan mengenakan penalti bersasar.Beliau berkata hanya 32,388 atau 2.7% daripada kira-kira 1.1 juta syarikat di Malaysia merupakan perniagaan besar manakala selebihnya adalah PKS.“Jika menjadi objektif kerajaan untuk hukum syarikat bersalah yang ‘kaut jutaan keuntungan’, ia harus dilakkan dengan pendekatan berbeza dan bersasar dan bukannya menghukum majoriti syarikat yang merupakan PKS di mana mereka bergelut untuk terus beroperasi,” katanya.Beliau menambah syarikat sedemikian mungkin terpaksa ditutup jika dikenakan denda jutaan ringgit.Soh juga berkata “penyelesaian menang-menang” boleh dicapai jika perbincangan lanjut melibatkan semua pihak berkepentingan dengan pihak berkuasa dapat diadakan.Beliau berkata syarikat pengilang sering diserbu dan dilawat agensi penguatkuasaan yang mempunyai “tafsiran tidak konsisten” terhadap SOP.“Kami bimbang akan jadi sasaran sekali lagi oleh pegawai penguat kuasa dengan tafsiran SOP yang tidak konsisten kerana denda yang lebih tinggi daripada pindaan Akta 342 boleh mewujudkan peluang berlakunya salah guna kuasa dan rasuah,” katanya.


Malaysia rekod penurunan kematian, kes baru Covid-19

Malaysia mencatatkan penurunan 27.2% dalam kes kematian berkaitan Covid-19 untuk Minggu Epidemiologi (ME) ke-44 dari 31 Okt hingga 6 November iaitu kepada 380 kes daripada 522 kes pada ME ke-43. Ketua Pengarah Kesihatan Dr Noor Hisham Abdullah berkata bagaimanapun kadar kes yang memerlukan rawatan di unit rawatan rapi (ICU) menunjukkan peningkatan 2% iaitu kepada 516 kes berbanding 505 kes pada minggu epidemiologi sebelumnya. “Kebanyakan indikator utama menunjukkan trend penurunan. Kes baru Covid-19 menunjukkan penurunan 13.1% kepada 35,303 kes daripada 40,613 kes (ME ke-43). “Purata kes aktif menunjukkan penurunan sebanyak tujuh peratus iaitu daripada 70,829 kes (ME ke-43) kepada 65,573 kes (ME ke-44). Penurunan kes aktif ini dilihat konsisten sejak sembilan minggu lepas,” katanya dalam kenyataan hari ini. Menurutnya hingga 6 November, terdapat kumulatif 5,719 kluster dilaporkan dan 335 kluster aktif, justeru, ia menunjukkan penurunan 23.5% berbanding ME ke-43.Dalam pada itu, Dr Noor Hisham memaklumkan negara hari ini merekodkan 7,348 kes sembuh, melebihi kes baru Covid-19 iaitu 4,543 kes, menjadikan jumlah kumulatif masing-masing 2,419,743 dan 2,510,852 kes. Beliau berkata 534 kes ditempatkan di ICU dengan 263 daripadanya memerlukan alat bantuan pernafasan. “Daripada 4,543 kes harian yang dilaporkan, 97.5% atau 4,431 kes terdiri daripada pesakit kategori satu dan dua manakala 2.5 peratus (112 kes) melibatkan kategori tiga, empat dan lima,” katanya. Mengenai kluster baharu, beliau berkata enam kluster dikenal pasti melibatkan tiga kluster tempat kerja, dua kluster pendidikan tinggi dan satu kluster pusat tahanan. Sementara itu, Dr Noor Hisham turut menasihatkan semua pihak yang terlibat dalam pembukaan semula sesi persekolahan supaya mematuhi prosedur operasi standard sepanjang sesi berlangsung agar kewujudan kluster baharu pendidikan dapat dicegah.“Keselamatan dan kesihatan warga sekolah serta persekitaran sekolah yang selamat perlu diberi lebih perhatian dalam mencegah penularan wabak Covid-19 di sekolah.“Jadikanlah tempat pengajian bagi anak-anak kita selamat agar mereka kekal terhindar daripada bahaya COVID-19. Pastikan mereka yang berkelayakan untuk menerima vaksin Covid-19 segera divaksin lengkap,” katanya.


Guru sekolah menengah di PJ disahkan positif Covid-19

Salah seorang guru di sekolah menengah di Petaling Jaya disahkan positif Covid-19 hari ini.MalaysiaNow ketika difahamkan, guru tersebut sudah dibawa ke salah sebuah hospital kerajaan untuk kuarantin dan rawatan lanjut.Bagaimanapun status sama ada sekolah itu akan ditutup untuk jalani sanitasi dan ujian swab masih belum diketahui.Katanya ketika ini pihak sekolah sudah memaklumkan kepada Jabatan Pendidikan dan Kesihatan Selangor untuk tindakan selanjutnya.Difahamkan guru terbabit mempunyai kontak rapat dengan salah seorang pesakit di Kelantan yang didapati positif Covid-19 dalam ujian swab kali ketiga pada 5 Oktober lalu.Kenyataan yang dikeluarkan pihak sekolah juga memaklumkan guru terbabit sudah menjalani kuarantin kendiri sejak 30 September lalu.“Sehubungan itu pejabat Kesihatan Daerah Petaling mengarahkan semua murid dari kelas 1C, 2K, 2B dan 2J serta beberapa guru untuk kuarantin di rumah sementara menunggu ujian swab,” menurut kenyataan yang diedarkan kepada ibu bapa pelajar sekolah itu.Semalam, 691 kes baru Covid-19 direkodkan dengan empat kematian termasuk seorang bayi.


Ali Biju perlu beri penerangan supaya pengundi sokong GPS, kata Awang Tengah

Naib Pengerusi Bersatu Sarawak Ali Biju, yang mengumumkan menarik diri daripada bertanding sebagai calon Bebas di kerusi Dewan Undangan Negeri (DUN) Krian semalam, perlu menerangkan kepada pengundi di kawasan itu supaya menyokong calon Gabungan Parti Sarawak (GPS).Timbalan Ketua Menteri Awang Tengah Ali Hasan berkata Ali dan penyokongnya perlu memberi sokongan penuh kepada calon GPS Friday Belik pada Pilihan Raya Negeri (PRN) Sarawak Ke-12.“Saya harap dia (Ali) akan bekerja bersungguh-sungguh dan menerangkan kepada penyokongnya supaya mereka memberi sokongan kepada calon GPS.“Dia sudah menyatakan secara terbuka (tindakan menarik diri) walaupun namanya tetap tercatat dalam kertas undi dan ini seharusnya menjadi tanggungjawab dia untuk menyatakan serta menerangkan kepada pengundi di kawasan itu,” katanya.Awang Tengah berkata demikian kepada pemberita selepas mengadakan lawatan kerja ke tapak projek Taiyo Yuden (Sarawak) Sdn Bhd di Kawasan Perindustrian Sama Jaya di sini hari ini.Ali, yang juga timbalan menteri tenaga dan sumber asli, ketika mengumumkan menarik diri daripada bertanding di DUN Krian dan memberi sokongan penuh kepada calon GPS, berkata keputusan itu adalah bagi memelihara muafakat serta memperkukuh hubungan antara Perikatan Nasional dan GPS.


Hadiah tanah kepada bekas PM tidak dapat diterima

Kelulusan Kabinet untuk memberikan tanah bernilai RM100 juta kepada Najib Razak sebagai hadiah kerana berkhidmat sebagai perdana menteri adalah mengejutkan dan tidak dapat diterima oleh ramai pihak di negara ini.Apabila Kabinet meluluskan, maknanya ia dipersetujui oleh semua menteri dari pelbagai parti walaupun ia diketuai oleh perdana menteri dari Umno.Parti-parti lain yang mempunyai menteri dalam Kabinet ialah MCA, MIC, PAS, Gabungan Parti Sarawak dan Parti Bersatu Sabah.Maknanya Kabinet tidak merasakan suatu yang janggal untuk memberikan hadiah tanah kepada bekas perdana menteri itu.Ini kerana dikatakan bahawa pemberian tanah kepada bekas perdana menteri sebagai mengenang jasa mereka adalah suatu amalan biasa yang telah dilakukan oleh kerajaan terdahulu.Masalahnya ada dua perkara yang menjadikan tindakan Kabinet meluluskan pemberian tanah itu sebagai tindakan yang bukan biasa.Pertama, Najib bukan seperti bekas perdana menteri lain.Beliau bukan seperti Abdullah Ahmad Badawi, Dr Mahathir Mohamad, Hussein Onn, Abdul Razak Hussein atau Tunku Abdul Rahman.Maknanya, apa saja jasa yang dilakukan oleh Najib ditenggelami dengan kesalahannya kepada rakyat dan negara.Pasti ramai dalam kalangan rakyat tidak dapat menerima bahawa beliau patut diberikan hadiah.Mengapa Kabinet tidak merasa peka terhadap perkara ini menjadi tanda tanya dan mengejutkan.Ini termasuklah menteri-menteri dari Bersatu yang mana kedudukan mereka sebagai ahli Parlimen adalah kerana mandat rakyat Pakatan Harapan (PH) pada tahun 2018 untuk menghalang Najib daripada menjadi perdana menteri kerana isu skandal 1MDB.Selain itu, tindakan Kabinet meluluskan hadiah tanah itu pula dilakukan dalam keadaan negara dan rakyat sedang berada dalam kesusahan dari segi kesihatan dan kewangan.Segala sumber kewangan wajar disalurkan untuk membantu rakyat dan memulihkan negara.Sebelum ini pun, salah satu alasan mengapa kerajaan tidak dapat menyerap doktor-doktor kontrak adalah kerana kesempitan dana.Dalam minggu ini pun diumumkan bahawa bantuan sarapan pagi untuk murid-murid sekolah dibatalkan kerana masalah dana.Jadi adakah kerana kurang sensitiviti di kalangan anggota Kabinet terhadap kesusahan dan kesempitan kewangan negara maka mereka gamak meluluskan hadiah tanah kepada bekas perdana menteri?MoU tidak bermakna?Ini ditambah pula dengan Memorandum Persefahaman (MoU) antara Perdana Menteri Ismail Sabri Yaakob dan Pakatan Harapan (PH) supaya menyatukan tenaga politik mereka untuk memberi tumpuan kepada melawan Covid-19 dan memulihkan negara.Tetapi apabila Kabinet sendiri tidak menumpukan perhatian kepada pemulihan ekonomi negara, dapat dirasakan bahawa persetujuan itu adalah suatu dokumen yang tidak bermakna.Pembangkang yang aktif, pro-aktif dan sentiasa bersiap siaga mengawal kerajaan adalah perlu.Kalau tidak, kerajaan khususnya Kabinet akan sewenang-wenangnya melakukan perkara-perkara tanpa rasa sensitif terhadap perasaan rakyat.Sebelum perkara ini timbul, sudah beredar maklumat bahawa Najib memperoleh tanah daripada kerajaan.Tetapi ia tidak dapat disahkan. Media juga tidak dapat siasat dan disahkan.Kebetulan ada sidang Parlimen. Ini menunjukkan betapa pentingnya sidang Parlimen untuk mengawal kerajaan.Mahathir sebagai ahli Parlimen Langkawi menimbulkan isu ini.Menteri Kewangan Tengku Zafrul Aziz mengesahkan perkara ini.Dengan pengesahan ini barulah kebanyakan rakyat tahu mengenai perkara ini.Maklumat ini dengan serta-merta tersebar dalam media sosial, sama ada ia berbentuk berita video atau teks.Kemudian ia dipanjangkan melalui hantaran-hantaran.Sememangnya penyokong pembangkang menjadi perkara ini sebagai isu.Tetapi kemarahan yang timbul bukan kerana mereka penyokong pembangkang.Rakyat marahSebagai rakyat biasa yang tidak berparti pun akan berasa marah dengan isu hadiah tanah ini.Ini dapat dilihat daripada hantaran di YouTube oleh para penganalisis politik, termasuk dalam kalangan ahli Umno juga.Tidak banyak orang tahu bahawa terdapat amalan bahawa kerajaan memberikan hadiah tanah kepada bekas perdana menteri.Mungkin dalam kalangan penjawat awam tinggi dan ahli politik mengetahui perkara itu.Tunku Abdul Rahman memperoleh tanah di Bukit Tunku kerana beliau tidak mempunyai kediaman di Kuala Lumpur.Razak meninggal dunia dalam perkhidmatan. Kerajaan memberikan tanah pada keluarga beliau.Hussein ada menerima tanah.Tetapi Mahathir menolak pemberian kerajaan dan rumah yang ditawarkan itu menjadi galeri memorial tetapi tetap dimiliki kerajaan.Abdullah ada menerima tanah.Itulah apa yang saya tahu daripada ingatan ketika menjadi wartawan dahulu.Pada tahun-tahun dahulu, tidak pernah keluar berita dalam akhbar bahawa bekas perdana menteri menerima hadiah tanah.Tetapi berita seumpama ini tentu dianggap kurang manis untuk disiarkan dalam akhbar, walaupun pemberian itu menurut undang-undang dan dianggap wajar.Ketika belum munculnya media sosial, kesemua media massa dikawal oleh kerajaan.Bukanlah kerajaan mengawal media secara langsung.Pemandangan bangunan pencakar langit di Kuala Lumpur menjadi latar suasana Bukit Petaling, di mana sekitar 2.8 ekar tanah dikhususkan untuk pembinaan sebuah rumah untuk bekas perdana menteri Najib Razak yang disabitkan kesalahan rasuah.Tetapi pengamal media tahu untuk mengawal berita yang disiarkan supaya tidak keluar maklumat kurang manis.Hadiah tanah ini bukan sahaja diperoleh bekas perdana menteri.Bagaimana pula bekas menteri besar dan ketua menteri?Ada bekas penjawat awam dikatakan mendapat tawaran harga lebih murah bagi sesuatu tanah kerajaan termasuk di Putrajaya.Ahli politik dan penjawat awam mungkin boleh sahkan perkara ini.Di penghujung pentadbiran Abdullah, ketika saya berjalan-jalan di Putrajaya bersama seorang bekas menteri dan bekas penjawat awam, perkara ini timbul.Ia seolah-olah perkara biasa tetapi bagi saya yang berada di luar lingkungan elit, amalan ini hanya menunjukkan kerakusan dan ketamakan mereka yang memiliki kuasa dan keistimewaan.Walaupun mereka sudah banyak berharta dengan memiliki pencen besar tetapi masih mahukan tanah kerajaan.Sedangkan ramai rakyat kesuahan kerana ketiadaan rumah sempurna.Keadaaan sekarang sudah berbeza.Dahulu Barisan Nasional (BN) dominan dan memegang kuasa besar.Mereka sentiasa menang pilihan raya dan pembangkang bukan sahaja kecil tetapi juga tidak berkesan.Dengan media massa dikuasai tentulah berita berita kurang manis tidak diketahui umum kerana ia tidak akan disiarkan.Sekarang BN tidak sekuat dulu. Ia sudah berpecah-pecah dan tidak semestinya sentiasa menang pilihan raya.Kerajaaan BN tidak boleh bertindak sebebas seperti dahulu. Kini media sosial berperanan besar.Kerajaan tidak boleh mengawal media sosial seperti mana media massa dahulu.Maklumat bukan saja disampaikan oleh pemberita tetapi juga netizen.Dalam keadaan ini, harus disedari bahawa negara dan sumbernya bukan milik lingkungan tertentu sahaja, iaitu ahli-ahli politik yang berkuasa tetapi juga hak orang ramai.Ahli politik dan penjawat awam yang berjasa tentu memperoleh imbuhan setimpal, dalam bentuk gaji, pencen serta anugerah.Tetapi tidak bolehlah berlebih-lebihan dan keterlaluan.Ahli politik dan penjawat awam berkhidmat untuk rakyat dan negara.Itupun mereka wajar dikira bernasib baik dapat hidup senang dan dihormnati.Mentaliti dan budaya berpolitik sudah patut berubah.Dengan menyandang jawatan awam, baik berbentuk politik atau perkhidmatan kerajaan, ia tidak menjadikan seseorang itu istimewa.Sebaliknya, ia merupakan tanggungjawab perkhidmatan kepada rakyat dan negara.Maka tidak timbul keistimewaan untuk dinikmati. Lagi pun sesebuah kerajaan yang mentadbir adalah suatu yang sementara.Ia boleh kalah pilihan raya dan digantikan dengan pihak lain.Ini adalah sistem demokrasi yang menetapkan bahawa negara ini adalah milik rakyatnya.


SOP terkorban kerana demam Aidilfitri?

Nampaknya pematuhan SOP semakin berkurangan di beberapa lokasi ekoran sebahagian besar warga sibuk melakukan persiapan menyambut Aidilfitri di tengah-tengah lonjakan angka kes harian Covid-19 yang masih mencatat empat angka sehingga ia dilihat akan menyukarkan usaha untuk mengawal wabak itu menjelang Mei.Bazar, kedai tekstil, dan butik adalah antara lokasi panas menjelang Hari Raya Aidilfitri kedua yang disambut di tengah pandemik global ini.Orang ramai dilihat mula mengerumuni pusat beli belah dan pasar raya sekali lagi sehingga ia menimbulkan persoalan bagaimana kadar pematuhan SOP penjarakan fizikal yang merupakan langkah utama dalam mengawal penularan Covid-19.Tinjauan MalaysiaNow di beberapa pusat beli-belah popular seperti Jalan Tuanku Abdul Rahman di Kuala Lumpur dan Seksyen 7 di Shah Alam mendapati kadar pematuhan SOP dalam kalangan pelanggan adalah tidak memuaskan.Beberapa pelanggan yang ditemui MalaysiaNow di Jalan Tuanku Abdul Rahman berkata mereka berada di situ kerana alasan nostalgia dan bagi menghidupkan semangat perayaan.Seorang suri rumah dari Ampang, Suria berkata dia mengunjungi bazar Aidilfitri kerana tidak dapat melakukannya tahun lalu.“Saya dah lama tak keluar, sebab itulah saya datang ke sini.“Datang sini nak tengok-tengok barang, saya rasa saya tidak beli apa-apa pun,” katanya.Orang ramai beratur panjang di bazar Aidilfitri Jalan Tuanku Abdul Rahman. Pematuhan SOP dalam kalangan pelanggan boleh menjejaskan usaha kawalan jangkitan Covid-19 di Malaysia.Sementara itu, Wati pula berkata dia ke sana sebab merasakan ia adalah satu hal yang perlu dilakukan setiap kali menyambut Aidilfitri.“Saya datang ke sini sebab nak jalan-jalan, sebab saya sudah beli pakaian Hari Raya pada bulan Januari,” katanya.“Saya rasa kena datang bazar tahun ini dan tengok apa yang mereka tawarkan.”Bagaimanapun, baik hanya sekadar berjalan-jalan atau serius membeli barang, kerumunan pelanggan dilihat sebagai kesukaran yang terpaksa dihadapi pemilik kedai dan kakitangan yang perlu memastikan semua pengunjung kedai mereka mematuhi SOP kesihatan.Sam, seorang penyelia di sebuah jabatan stor di Shah Alam, berkata sangat sukar untuk mengawal pergerakan orang ramai pada hujung minggu kerana pelanggan lebih gemar mengunjungi kedai fizikal untuk mencuba pakaian mereka sendiri daripada membelinya secara dalam talian.“Sebelum Covid-19, orang lebih ramai datang, namun setelah PKP, jumlah pelanggan semakin teruk.“Semua orang mahu keluar kerana mereka simpan duit untuk membeli-belah bagi menyambut raya,” katanya kepada MalaysiaNow.Sam berkata, kakitangannya berusaha sehabis baik untuk memastikan pelanggan mematuhi SOP dengan memberikan nombor giliran yang mengehadkan jumlah pelanggan pada satu-satu masa.Di kaunter, hanya seorang sahaja yang dibenarkan buat pembayaran pada satu masa.Pelanggan akan dialihkan ke kaunter tambahan jika barisan menjadi terlalu panjang.Pengumuman berkala juga dilakukan melalui pembesar suara untuk mengingatkan pelanggan supaya menjaga penjarakan antara satu sama lain.Pakar kesihatan mencadangkan satu keluarga menghantar satu wakil untuk membeli barangan menyambut Aidilfitri bagi mengelakkan kesesakan.Namun, walaupun sudah melakukan semua langkah itu sedaya upaya mereka, Sam menganggarkan pematuhan SOP dalam kalangan pelanggan adalah sekitar “50-50”.“Beberapa pelanggan ikuti tetapi ada yang tidak ikut. Mereka buat sesuka hati mereka,” katanya.Di bazar Jalan Tuanku Abdul Rahman, hanya 200 orang yang dibenarkan masuk pada satu-satu masa.Setiap gerai dikendalikan dua orang kakitangan, dan hanya tiga pelawat yang dibenarkan masuk pada satu waktu.Dengan langkah-langkah demikian ia juga bermaksud ramai orang yang terpaksa beratur beberapa jam sebelum berpeluang memasuki bazar.Seorang pemilik kedai di Arked Jalan Bunus berkata pelanggan bersedia melakukannya kerana mereka tidak dapat mengunjungi bazar tahun lalu.“Apa yang saya lihat, orang ramai dah tak tahan duduk di rumah terlalu lama.“Terutama pada musim raya sekarang ini, mereka rela beratur panjang untuk beli barangan raya mereka,” katanya.Namun, pakar kesihatan mengingatkan menjaga jarak yang selamat adalah satu langkah utama yang perlu diberikan perhatian kerana orang ramai tetap berdegil walaupun denda berat diumumkan selain sudah banyak maklumat mengenai Covid-19 menular.Presiden Persatuan Gabungan Pengamal Perubatan Malaysia Dr Raj Kumar Maharajah berkata hal ini berlaku disebabkan oleh penguatkuasaan undang-undang yang lemah.“Masalah kita adalah penguatkuasaan, bukan jumlah denda,” katanya kepada MalaysiaNow.“Dengan penguatkuasaan yang lemah, tidak ada gunanya menaikkan jumlah denda dari RM1,000 menjadi RM10,000.”Sementara itu, Dr Kuljit Singh dari Persatuan Hospital Swasta Malaysia turut mengingatkan katil-katil di wad Covid-19 sudah penuh di semua hospital swasta di seluruh negara ketika ini.Beliau berkata pesakit yang dijangkiti akan lebih sukar untuk mendapatkan rawatan jika terlalu banyak kes harian dicatatkan kerana hospital tidak lagi memiliki ruang untuk pesakit.Beliau turut menasihatkan agar pelanggan mengirim seorang wakil bagi satu keluarga untuk membeli barangan yang diperlukan bagi menyambut musim perayaan demi mengelakkan kesesakan di pusat beli belah dan pasar raya.“Saya tahu satu keluarga ingin keluar rumah beli-belah, tetapi dengan berbuat demikian, anda sudah ambil hak orang lain.“Kita perlu mematuhi perintah yang ditetapkan. Sekiranya tidak, nanti semuanya kena tutup.”


Kes harian Covid-19 Singapura rekod angka tertinggi sebanyak 3,994 jangkitan

Kementerian kesihatan Singapura melaporkan 3,994 kes baru Covid-19 pada Selasa, tertinggi sejak pandemik melanda negara itu.Selain itu, Singapura turut melaporkan tujuh kematian akibat Covid-19.Kenaikan kes baru-baru ini selepas kelonggaran beberapa sekatan pergerakan diumumkan kerajaannya menyebabkan Singapura mengambil keputusan untuk menghentikan usaha pembukaan semula sektor-sektor ekonomi dan sosial di negara itu.Sejak September lalu, Singapura turut memperketatkan langkah kesihatan dengan menghadkan pertemuan sosial kepada dua orang dan mewajibkan bekerja dari rumah.Lebih dari 80% populasi negara itu telah menerima vaksin Covid-19.


Tindakan Adun DAP biadab dan tidak berperikemanusiaan

Pemimpin DAP, Teng Chang Khim mengkritik tindakan Perdana Menteri Muhyiddin Yassin yang menyatakan pendirian tegas Malaysia dalam memperjuangkan hak rakyat Palestin yang ketika ini berdepan pencerobohan serta keganasan tentera Israel.“Jangan mengalih perhatian rakyat daripada fokus. Jaga nyawa rakyat Malaysia yang terancam kerana Covid-19 dahulu. Bodoh!” tulisnya dalam Facebook.Tindakan ini adalah sangat tidak bermoral dan merupakan contoh yang tidak baik daripada seorang pemimpin negeri kepada golongan belia dan rakyat negeri Selangor.Sebagai seorang pemimpin beliau perlulah menunjukkan contoh dan peka terhadap isu global yang sudah berpuluh tahun belum selesai.Sebagai seorang exco pelaburan negeri Selangor beliau sepatutnya bekerja untuk membantu rakyat Selangor kerana Covid-19 sedang menyerang Selangor dengan begitu tinggi.Persoalan saya apa bantuan yang anda lakukan untuk rakyat Selangor?Tanggungjawab menjaga rakyat bukan terletak pada kerajaan pusat sahaja, malah semua wakil rakyat yang dipilih melalui pilihan raya, tambah-tambah seorang wakil rakyat yang memegang portfolio yang penting di Selangor, negeri paling tinggi kes jangkitan Covid-19.Isu rampasan haram tanah milik rakyat Palestin dan pembunuhan sewenangnya oleh puak Zionis bukanlah isu yang dibuat-buat.Semua sedia maklum Israel Zionis telah pun melanggar lebih 20 resolusi ditetapkan Pertubuhan Bangsa-Bangsa Bersatu.Ini merupakan isu global seperti juga Covid-19. PM tidak mencipta Covid untuk terus berkuasa.Beliau juga tidak mencetuskan perang di Gaza hanya untuk mengalihkan isu di Malaysia. Sebagai seorang pemimpin anda sepatutnya lebih peka.Kalau kempen “Black Lives Matter” mendapat sokongan global juga dibuat sewaktu kita dilanda pandemik Covid-19, kenapa kita tidak boleh bersolidariti dalam isu kemanusiaan melibatkan rakyat Palestin yang sudah berlaku berkurun lamanya?Adakah tindakan beliau kerana terdapat perjanjian dengan Israel untuk melabur di negara ini?Di mana menteri besar Selangor?Apa sumbangan exco anda ini pada negeri?Apa kerja yang beliau laksanakan sepanjang tahun ini?Asyraf bin Halim adalah timbalan ketua pemuda Perikatan Nasional Selangor* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


MCA, MIC kembali di bawah telunjuk Abang Besar, kluster mahkamah Umno

Kemenangan MCA dan MIC pada Pilihan Raya Negeri (PRN) Johor, masing-masing di tujuh kerusi Dewan Undangan Negeri (DUN) membuktikan kedua-dua parti itu perlu mengikuti rentak “kluster mahkamah” Umno untuk terus “hidup”, kata penganalisis.Mazlan Ali dari Universiti Teknologi Malaysia (UTM) berkata, di mana sahaja kemunculan bekas perdana menteri Najib Razak dalam kempen-kempen Barisan Nasional (BN), sudah pasti sambutan yang menggalakkan daripada pengundi bukan Melayu khususnya kaum Cina.“Walaupun Najib ini ada kes mahkamah malah dah dijatuhkan hukuman pun, tetapi nampak agak popular. Atas pertimbangan apa itu, kita lihat mungkin rakyat sudah lama penat lihat politik dan mahu lihat kestabilan,” katanya kepada MalaysiaNow.“Dan mereka mahukan kestabilan walaupun pemimpin-pemimpin Umno ini ada masalah intergriti tetapi mereka rasa mungkin tak ada parti yang boleh tunjukkan mereka mampu berikan kestabilan kecuali BN.”Suruhanjaya Pilihan Raya (SPR) mengumumkan kemenangan selesa BN pada PRN Johor malam tadi, empat tahun selepas gabungan itu ditumbangkan oleh Pakatan Harapan (PH) pada 2018.PRN Johor juga menyaksikan MCA berjaya memperoleh empat kerusi dari 15 kerusi yang dipertandingkan manakala MIC berjaya mendapat tiga kerusi dari empat kerusi yang dipertandingkan.Sebelum ini, MCA dan MIC kelihatan gagal menyaingi populariti PH terutamanya di kerusi-kerusi campuran dan majoriti bukan Melayu.Atas sebab itu Mazlan berkata sudah pasti, kedua-dua parti itu akan mengikut rentak pemimpin kluster mahkamah kerana mereka tidak mempeduli kes-kes mahkamah terpalit kepada pemimpin-pemimpin Umno tersebut.“Yang penting adalah mereka dapat bertahan dengan adanya kerusi-kerusi yang diwakili oleh MIC dan MCA, mereka dapat memberikan khidmat kepada masyarakat bukan Melayu yang diwakili oleh mereka,” katanya.Azmil Mohd Tayeb dari Universiti Sains Malaysia (USM) berkata, MIC dan MCA tidak akan memainkan peranan kluster mahkamah dalam kebangkitan semula kedua-dua parti itu kerana stigma-stigma yang terkait dengan tuduhan dan kes mahkamah.“(Sebaliknya,) mereka akan beri lebih tumpuan kepada pembangunan, pendidikan vernakular, peluang pekerjaan dan isu-isu lain yang berkaitan,” katanya kepada MalaysiaNow.Umno kembali menjadi ‘abang besar’Kemenangan dengan majoriti dua pertiga kerusi DUN Johor semalam juga menyaksikan Umno kembali menjadi “abang besar” selain langsung tidak mengiktiraf peranan yang dimainkan Perdana Menteri Ismail Sabri Yaakob.Mazlan berkata selain itu, situasi itu boleh dilihat dengan memerhati tahap keyakinan pimpinan Umno yang semakin lantang dan berani meskipun sedang terpalit dengan tuduhan-tuduhan mahkamah, malahan ada yang sudah disabitkan hukuman penjara seperti Najib.“Sebab itu kita lihat pemimpin-pemimpin seperti Ahmad Zahid Hamidi dan Najib secara terbuka mereka nyatakan perlu diadakan pilihan raya (umum) dalam kadar yang segera.“Seolah-olah gesaan itu bersifat macam mengasak atau memaksa kepada Ismail untuk diadakan pilihan raya umum,” katanya.Azmi turut bersetuju dengan kemunculan semula “abang besar” dalam percaturan politik negara.“BN 2.0 sedang membuat kemunculan semula dengan susunan kuasa sebelum ini,” katanya merujuk kepada strategi yang dimainkan dalam siri-siri PRN sebelum Johor.


Turkiye bina 30,000 bangunan kediaman di zon gempa bumi pada Mac, kata Erdogan

Presiden Turkiye Recep Tayyip Erdogan berkata pihak berkuasa akan memulakan pembinaan 30,000 bangunan kediaman di zon gempa bumi pada Mac, lapor Sputnik.
"Kami akan segera memulakan kerja pembinaan sebaik sahaja penilaian kerosakan selesai.
“Mulai awal Mac, kami akan memulakan pembinaan 30,000 bangunan kediaman.
"Matlamat kami adalah untuk menyiapkan pembinaan beberapa bangunan berkualiti tinggi dan selamat dalam tempoh setahun yang akan menyelesaikan masalah perumahan di zon berkenaan," katanya.
Erdogan berkata 98 peratus bangunan yang runtuh akibat gempa bumi baru-baru ini telah dibina sebelum 1999.
Angka kematian akibat gempa bumi yang dahsyat di Turkiye kini melebihi 35,000.
Bencana itu disifatkan tragedi terburuk dalam sejarah.


Sorry.


PM, presiden parti gabungan kerajaan dijemput ke Perhimpunan Agung Umno

Perdana Menteri Anwar Ibrahim dan kesemua presiden parti politik gabungan kerajaan campuran dijemput untuk menghadiri Perhimpunan Agung Umno yang dijadual berlangsung pada 7 hingga 10 Jun ini.
Setiausaha Agung Umno Asyraf Wajdi Dusuki yang menyifatkan ia sebagai sejarah buat parti berkata Anwar dijadual akan menghadiri perhimpunan berkenaan namun tidak akan memberikan ucapan.
“Anwar tidak akan berucap...beliau menjadi tetamu kehormat kami. Agenda hanya ucapan dasar presiden,” katanya pada sidang media mengenai Perhimpunan Agung Umno di Ibu Pejabat Umno, di Kuala Lumpur hari ini.
Kerajaan campuran dibentuk oleh gabungan 19 parti politik.
Selain presiden parti, jemputan juga dibuat kepada semua pemimpin sayap parti yang mendukung kerajaan campuran.
Mengulas tentang agenda yang akan dibincangkan perwakilan pada perhimpunan itu, Asyraf Wajdi berkata ia termasuk soal ekonomi rakyat, kestabilan politik dan kerajaan, Pilihan Raya Negeri (PRN) di enam negeri, agama Islam, Melayu dan Bumiputera.
Katanya satu perhimpunan khas turut akan diadakan bagi meminda beberapa fasal dalam Perlembagaan Umno bagi memudahkan pendaftaran ahli baharu terutamanya secara dalam talian.
“Ini dihasratkan oleh Presiden Ahmad Zahid Hamidi untuk mempermudahkan soal keahlian parti terutamanya keahlian dalam talian. Kami menerima maklum balas bahawa ramai mahu sertai Umno tetapi terdapat kekangan perlembagaan contohnya setiap pendaftaran perlu mendapat kelulusan ketua cawangan, jadi kami nak mempermudah supaya Umno lagi dekat dengan generasi anak muda,” katanya.
Pengerusi Majlis Amanah Rakyat (Mara) itu berkata seramai 6,341 perwakilan akan menghadiri perhimpunan tersebut, sekali gus menjadikan ia jumlah teramai susulan keputusan perhimpunan agung khas pada Januari lepas yang meluluskan pindaan perlembagaan membabitkan kehadiran ketua penerangan bahagian dan sayap sebagai perwakilan automatik pada Perhimpunan Agung Umno.
Menjawab mengenai ramalan bekas Ahli Parlimen Rembau Khairy Jamaluddin baru-baru ini bahawa Umno berkemungkinan kehilangan separuh sokongan pengundi Melayu dalam enam PRN, Asyraf Wajdi berkata ia hanyalah ramalan semata-mata.
Beliau menegaskan Umno tidak pernah terpesong daripada agenda dan perjuangannya untuk membela kedudukan Islam, Melayu dan bumiputera serta Raja-Raja Melayu.


Kementerian pertanian tangguh fi permit makanan ternakan

Kementerian Pertanian dan Industri Makanan (Mafi) mengumumkan penangguhan kutipan fi permit untuk empat komoditi makanan ternakan – jagung, soya, gandum dan makanan ternakan lain berasaskan haiwan dan tumbuhan – bermula hari ini bagi memudah cara pengimportan komoditi tersebut.Kadar fi import yang dikenakan sebelum ini bagi jagung, gandum dan soya adalah RM15 bagi setiap permohonan permit manakala bagi permit makanan ternakan lain berasaskan haiwan dan tumbuhan adalah RM20 setiap permohonan.Mafi dalam satu kenyataan hari ini berkata kos bahan mentah makanan ternakan yang tinggi dalam industri ternakan telah dikenal pasti sebagai antara faktor kenaikan harga bahan makanan seperti ayam bulat di pasaran tempatan.“Sebahagian besar komoditi bahan mentah bagi tujuan makanan ternakan iaitu soya, gandum, jagung dan makanan ternakan berasaskan haiwan diimport dari luar negara.“Penangguhan fi permit bagi pengimportan komoditi tersebut dapat membantu mengurangkan kos logistik dalam usaha menstabilkan harga makanan ternakan dalam negara,” kata Mafi.Mafi berkata Jabatan Perkhidmatan Kuarantin dan Pemeriksaan Malaysia (Maqis) juga akan melaksanakan proses kemasukan pantas di pintu-pintu masuk negara bagi komoditi tersebut dalam usaha melancarkan proses pengimportan dan sekali gus mengurangkan kos logistik yang terlibat dalam aktiviti pengimportan.


‘Walk out’ jalan akhir sekiranya tuntutan tidak dipenuhi, kata penganjur ‘Hartal Doktor Kontrak’

Gerakan “Hartal Doktor Kontrak” mahu mengadakan “walk out” dari tempat kerja sekiranya kerajaan tidak memberikan sebarang respons dan penyelesaian dalam masa 26 hari terhadap permasalahan yang dihadapi mereka, kata salah seorang penganjur.Menurut seorang doktor kontrak yang terlibat dalam gerakan itu yang ingin dikenali sebagai Dr Wan, tindakan mereka melaksanakan “walk out” itu akan dilakukan di semua hospital di seluruh negara pada satu hari ditetapkan akan tetapi enggan mendedahkannya.“Gerakan hartal ini bermula dari awal Jun di laman Facebook. Ada pungutan suara untuk mengadakan hartal. Ia bukan untuk memberi amaran, tetapi satu ‘wake-up call’ kepada kerajaan untuk memberi respons terhadap keperluan kami,” katanya kepada MalaysiaNow.Dr Wan berkata, tindakan itu merupakan fasa terakhir selepas memorandum dan sesi libat urus diadakan bersama kerajaan, hospital dan persatuan berkaitan.“Ideanya ialah pada hari yang ditetapkan, doktor-doktor kontrak ini diajak untuk tidak bekerja supaya kerajaan sedar kepentingan peranan yang dimainkan doktor kontrak,” katanya.Beliau mendakwa setakat ini belum ada doktor kontrak yang dikenakan tindakan, akan tetapi ugutan dan ancaman dikeluarkan jabatan kesihatan negeri kepada mereka.Seramai lebih kurang 23,000 doktor kontrak dilaporkan sedang berkhidmat dengan kumpulan paling senior mula berkhidmat pada tahun 2016.Beliau berkata, kontrak doktor yang memulakan perkhidmatan pada tahun itu tamat pada hujung tahun ini namun kerajaan masih belum memberikan kata putus mengenai status mereka.“Sepatutnya 70% diserap sebagai doktor tetap, tetapi sehingga kini hanya lebih kurang 700 sahaja yang diserap,” katanya.Katanya, gerakan itu kini mendapat sokongan daripada pelbagai lapisan fraterniti kesihatan, termasuk doktor senior, pakar dan konsultan.Menteri Kesihatan Dr Adham Baba dalam satu sidang media pada 30 Jun mengatakan isu doktor kontrak yang belum diserap akan dibawa ke Kabinet.“Kertas kerja disiapkan dan kita akan lihat keputusan jemaah menteri nanti,” kata Adham.Difahamkan, pasukan media sosial gerakan “Hartal Doktor Kontrak” belum memberikan sebarang maklum balas terhadap kenyataan Adham.Sementara itu, doktor kanan yang berkhidmat bersama kementerian kesihatan, Dr Rafidah Abdullah menyatakan solidaritinya bersama gerakan tersebut.Sambil menyifatkan tindakan mengugut doktor kontrak sebagai pengecut, Rafidah berkata tiada salahnya mengambil pandangan semua orang dan mencari jalan penyelesaian yang dipersetujui semua.“Ada lebih 23000 pegawai perubatan kontrak: saya nak ketelusan berapa peratusan yang dapat tetap dari masa ke semasa. Juga saya nak lihat ketelusan pemilihan ke jawatan tetap. Apa kriteria dan bagaimana ia dibuat,” menurutnya dalam satu bebenang di Twitternya.Cubaan untuk mendapatkan komen daripada Ketua Pengarah Kesihatan Dr Noor Hisham Abdullah bagaimanapun masih belum berjaya.


Bukit Aman gantung kerja sub inspektor berpesta liar di balai polis

Seorang ketua balai polis yang ditahan selepas dipercayai berhibur di sebuah balai polis di daerah Kajang pada Selasa lepas, digantung kerja mulai hari ini.Pengarah Jabatan Integriti dan Pematuhan Standard (JIPS) Bukit Aman Azri Ahmad berkata tindakan itu dilaksana selepas hasil ujian air kencing pegawai polis berpangkat sub inspektor itu, didapati positif ganja dan direman dua hari bagi membantu siasatan.Sementara itu, baki tujuh individu terdiri daripada tiga anggota polis dan empat orang awam turut terlibat dalam serbuan itu dibebaskan dengan jaminan.“JIPS dalam pada itu masih menjalankan siasatan lanjut berhubung salah laku dan tatatertib anggota terlibat manakala yang lain diserahkan kepada bahagian-bahagian berkaitan untuk siasatan dan tindakan lanjut,” katanya kepada Bernama hari ini.Dalam serbuan pada 6 petang itu, selain ketua balai, turut ditahan dua anggota polis berpangkat koperal dan seorang koperal sokongan bersama empat wanita, ketika mereka sedang berhibur di dalam bilik khas di balai polis berkenaan.Semasa serbuan, polis turut merampas antaranya beberapa botol air disyaki air ketum, botol minuman keras, pembesar suara, lampu disko, mikrofon dan televisyen.


Kes harian lepasi 2,100 jangkitan, 6 lagi terkorban

2,136 kes baru Covid-19 direkodkan semalam menjadikan jumlah keseluruhan sebanyak 4,887,675 kes.
Sebanyak 1,695 pesakit turut dilaporkan sembuh, menjadikan jumlah keseluruhan kes sembuh sebanyak 4,823,984.
Ketika ini, 27,233 kes aktif direkodkan di mana 26,060 atau 95.7% daripadanya menjalani kuarantin kendiri.
Tiada pesakit di pusat kuarantin sementara dan 1,125 (4.1%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 48 kes dan 27 daripadanya memerlukan bantuan alat pernafasan.
Enam lagi kematian dilaporkan termasuk tiga kes kematian sebelum tiba di hospital menjadikan keseluruhan korban akibat wabak itu sebanyak 36,458 orang.


Sesuaikah murid gelar guru ‘abah’, ‘mak’?

Beberapa pendidik menyuarakan pandangan berbeza berhubung penggunaan istilah mesra seperti “daddy” atau “abah” oleh murid kepada guru mereka, sebahagian mengatakan ia melangkaui sempadan dalam hubungan itu sementara sebahagian lain menyatakan selesa dengan amalan tersebut.Isu tersebut timbul selepas sebuah klip video yang memaparkan beberapa murid memanggil guru tuisyen dengan panggilan tersebut semasa kelas dalam talian yang tular di media sosial.Ada yang mengatakan penggunaan gelaran itu adalah sebahagian daripada budaya rakyat Malaysia bagi menunjukkan rasa hormat kepada orang yang lebih tua, sementara wujud juga yang menyuarakan kebimbangan amalan itu mungkin boleh menyebabkan masalah lain dalam jangka masa panjang.Presiden persatuan ibu bapa dan guru di SK Seksyen 17 di Shah Alam, Normala Mukhtar berkata apa yang dikatakan sebagai satu hal yang biasa dan sesuai dalam perkara ini berubah mengikut waktu.“Pada zaman saya, kami tiada masalah untuk panggil guru ‘abah’ atau ‘mak’, terutama ketika kami di sekolah asrama. Panggilan seperti itu adalah satu perkara yang menunjukkan hormat kami kepada guru.“Namun pada era sekarang ini, saya percaya lebih baik wujud garis panduan bagi mencegah sebarang isu kontroversi antara guru, ibu bapa dan murid,” katanya kepada MalaysiaNow.Norhaslinda Zakaria, seorang guru mata pelajaran kimia di SM Sains Bagan Datoh berkata gelaran-gelaran sedemikian adalah tidak sesuai digunakan dalam suasana pendidikan.“Mungkin ada yang fikir gelaran itu boleh wujudkan hubungan yang lebih rapat antara guru dan murid, namun tidak boleh dinafikan, ada kesan daripada amalan tersebut,” katanya yang memetik kemungkinan terjadinya kes antun seksual.“Sempadan yang sepatutnya ada juga mungkin juga tidak lagi dihormati,” tambahnya.“Saya bukan mahu jadi pesimistik dalam perkara ini, tetapi apa pun boleh terjadi.”Seorang guru Bahasa Inggeris di SMK St Bernadette Convent di Batu Gajah, Yasoda berkata guru sebagai individu yang lebih tua dan lebih bijak sepatutnya menjadi orang yang tetapkan sempadan antaranya dan murid.Yasoda, yang sudah lama menjadi pendidik tidak memiliki isu jika ada murid-murid yang mahu memanggil guru dengan istilah keibuan atau kebapaan selagi guru itu sendiri tahu bagaimana menetapkan jarak yang sepatutnya ada antara mereka.Bercakap kepada MalaysiaNow, beliau berkata sebahagian murid sangat rapat dengan guru, bahkan lebih mesra dengan guru mereka daripada ibu bapa kandung mereka sendiri.Kedua-dua Norhaslinda dan Normala bagaimanapun berkata ada beberapa langkah yang boleh dibuat oleh seorang guru bagi mencipta hubungan dengan murid-murid yang antara lain dengan cara mewujudkan kepercayaan.“Apabila kepercayaan itu ada, penggunaan istilah mesra sedemikian tidak lagi diperlukan,” kata Norhaslinda.Dia turut mengkritik trend memanggil mereka yang memiliki pengaruh atau kuasa dengan gelaran kebapaan dalam dunia profesional.“Kebimbangan saya ialah orang ramai akan hilang rasa hormat terhadap individu-individu yang sepatutnya dihormati dalam bidang kerjaya mereka,” katanya.“Ketika kita cuba untuk merapatkan jurang antara guru dan murid, perkara lain pula mungkin terjejas.”Bagaimanapun, bagi Normala, beliau menyifatkan perkara ini sebagai “budi bahasa” yang menjadi budaya Malaysia, di mana adalah satu perkara biasa bagi seseorang itu dipanggil “abah” atau “daddy” bahkan dalam dunia politik.“Saya fikir ini sudah jadi budaya kita,” katanya sambil memetik contoh bekas perdana menteri Muhyiddin Yassin yang sering dirujuk sebagai “Abah”.Menjangkaui kebimbangan antun seksual dan sempadan antara guru dan murid, wujud juga isu ruang lingkup kerja dan tanggungjawab seorang guru mengenai isu ini.Norhaslinda berkata, para guru terutama yang bertugas di sekolah berasrama sudah cukup banyak bebanan kerja ketika ini.Dia menyuarakan kebimbangan dengan gelaran keibuan atau kebapaan itu boleh menyebabkan ada yang berpandangan golongan guru mempunyai tanggungjawab yang sama dengan ibu bapa kandung.“Sekolah harus jadi tempat selamat bagi murid dan ia menjadi tanggungjawab guru untuk memastikan perkara itu berlaku. Namun guru tidak memiliki kemampuan untuk melakukan lebih daripada itu, lebih-lebih lagi memegang tanggungjawab sebagai ibu bapa,” katanya.Namun sebaliknya, Yasoda sudah pun menganggap dirinya sebagai ibu kedua bagi murid-murid yang masih terus menghubunginya atau mendapatkan pandangan dalam masalah-masalah yang dihadapi selepas meninggalkan sekolah.“Mereka rasa selesa, sebab itu mereka buat begitu. Jadi saya fikir tiada masalah bagi seorang guru itu untuk menjadi ibu bapa kedua kepada murid-muridnya.”Bagaimanapun harus diingatkan, katanya, guru-guru harus sentiasa menjaga sempadan dan jarak yang harus ada antara mereka dan murid.Menurutnya lagi, walau apa pun berlaku, memang wujud ruang di mana kerja seorang guru akan bertindan dengan tanggungjawab ibu bapa.“Suka atau tidak, kita tidak boleh nafikan guru menghabiskan lebih banyak waktu dengan anak-anak kita.“Dan kadangkala, mereka lebih kenal anak kita berbanding kita sendiri.”


Muhyiddin yakin PN tawan Perlis pada PRU15

Pengerusi Perikatan Nasional (PN) Muhyiddin Yassin yakin gabungan politik itu mampu menawan Perlis pada Pilihan Raya Umum ke-15 berdasarkan gelombang sokongan yang ditunjukkan oleh pengundi di negeri tersebut.
Berdasarkan gelombang itu juga, beliau yakin PN mampu menawan tiga kerusi Parlimen di Perlis.
"Di Perlis ada satu gelombang, rakyat Perlis dilihat telah bersedia untuk memberi sokongan kepada PN dan menolak Barisan Nasional dan juga Pakatan Harapan.
"Gelombang ini bukan hanya berlaku di Perlis sebaliknya kita juga percaya mampu menawan Putrajaya," katanya ketika berucap pada Majlis Jelajah PN Best di Kuala Perlis malam tadi.
Muhyiddin juga berkata gelombang sokongan pengundi terhadap PN akan bertambah kuat menjelang hari pengundian pada 19 November ini.


Pembinaan perumahan di pintu air Sri Muda bukan punca banjir, kata exco

Kerajaan Selangor menafikan dakwaan bahawa pembinaan perumahan berdekatan pintu air di Taman Sri Muda, Seksyen 25 di sini menjadi punca kawasan itu terjejas teruk akibat banjir baru-baru ini.“Tiada kena mengena. Perumahan dan tanah ini ada pemiliknya dan kebenaran merancang telah diperoleh pada 2015 dan submission bangunan diluluskan 2017, maknanya ia mematuhi segala yang kita minta termasuk dari segi kawasan penampan dan kolam takungan bawah tanah,” kata Exco Infrastruktur dan Pertanian negeri Izham Hashim kepada pemberita di Taman Sri Muda semalam.Beliau mengulas video tular berkenaan seorang wanita yang mendakwa pembinaan perumahan itu sebagai punca kejadian banjir di kawasan berkenaan.Izham berkata kejadian banjir di Taman Sri Muda sebagaimana yang dimaklumkan sebelum ini adalah ekoran jumlah taburan air hujan yang luar biasa dan kejadian air pasang.“Taman Sri Muda berada di kawasan rendah dan apabila berlaku air pasang dan ada aliran balik, kami perlu tutup pintu ini, kalau tidak air dari Sungai Rasau dan Sungai Klang akan masuk ke sini.“Bila kami tutup, kaedah yang kami gunakan adalah pam tetapi kejadian banjir baru-baru ini menyebabkan semua pencawang elektrik tenggelam dan bekalan elektrik terputus. Dua tempat untuk proses mengepam air keluar juga terjejas iaitu di pintu air dan kolam takungan yang digantikan dengan cara manual,” katanya.Susulan itu, katanya untuk langkah segera, kawasan Taman Sri Muda akan ditambah satu lagi pintu air yang mempunyai kuasa mengepam berkapasiti 5,100 liter sesaat yang dijangka siap dalam masa setahun dan disediakan alat mengepam air berkuasa tinggi mudah alih yang tidak bergantung kepada kuasa elektrik.Izham berkata kerajaan negeri juga akan mengenal pasti kawasan untuk dibina lebih banyak kolam takungan atau kolam takungan bawah tanah yang lebih besar selain meningkatkan kapasiti pam untuk mengatasi isu banjir di negeri ini pada masa akan datang.


Denti, Frankie sertai misi SAR gempa bumi di Turkiye

Dua ekor anjing pengesan (K9) Jabatan Bomba dan Penyelamat Malaysia (JPBM), Denti dan Frankie, menjadi sandaran misi mencari dan menyelamat (SAR) mangsa gempa bumi di selatan Turkiye.
Selain Denti dan Frankie, penghantaran pasukan penyelamat kedua dari Malaysia turut disertai 20 anggota Pasukan Mencari dan Menyelamat Khas Malaysia (SMART), 30 anggota JPBM dan 20 pegawai Angkatan Pertahanan Awam (APM).
"Tujuan kita bawa anjing pengesan ini adalah untuk memaksimumkan tugasan apabila berada di sana nanti (kerana) peranan anjing pengesan ini sangat membantu dalam usaha mengesan lokasi di mana mangsa berada.
"K9 ini adalah antara pasukan atau unit yang termasuk dalam misi mencari dan menyelamat SMART, jadi mereka ini memang bersedia untuk diatur gerak ke mana-mana (lokasi di) luar negara," kata Ketua Komander Pasukan Khas Operasi, Taktikal dan Penyelamat Malaysia (STORM) JBPM Ismail Abd Ghani kepada media semasa pelepasan misi SAR di Lapangan Terbang Antarabangsa Kuala Lumpur malam tadi.
Beliau berkata kedua-dua anjing dipilih menyertai misi itu kerana memiliki kepakaran mencari mangsa hidup dan mayat.
Ditanya sama ada Denti dan Frankie mampu bertahan dalam penerbangan ke Istanbul yang dijangka mengambil masa 11 jam, Ismail berkata perkara itu tidak menjadi masalah.
"Anjing ini antara penilaian semasa perolehan dulu adalah ia boleh dibawa melalui penerbangan udara,  jadi tidak ada masalah untuk penerbangan yang lama kerana kita dah uji sebelum ini," katanya.
Beliau berkata Denti dan Frankie sebelum ini pernah terlibat dalam operasi SAR tragedi tanah runtuh di tapak perkhemahan Father's Organic Farm, Batang Kali pada 16 Disember lepas.
Katanya Denti, anjing daripada baka Labrador, dan Frankie daripada baka English Springer Spaniel, masing-masing akan dikendalikan oleh pegawai bomba Tony Anak Albert Mani dan Y.Thibagaran.
Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Armizan Mohd Ali pula berkata kedua-dua anjing itu akan dibawa bersama untuk memastikan pasukan penyelamat Malaysia dapat melaksanakan operasi SAR dengan lebih berkesan.
Beliau juga berkata pihaknya dimaklumkan ketika melaksanakan misi SAR, pasukan pertama SMART yang sudah tiba di Gaziantep berdepan beberapa cabaran yang agak besar iaitu cuaca ekstrem di lokasi bencana, koordinasi logistik dan pengangkutan serta faktor keselamatan geopolitik.
"Namun begitu, semangat seluruh anggota yang terlibat tetap tinggi dan cabaran yang dihadapi dapat ditangani dengan kerjasama Disaster and Emergency Management Presidency (AFAD) Turkiye.
"Saya juga ingin menyeru rakyat Malaysia keseluruhannya agar dapat mendoakan keselamatan dan kesihatan pasukan SMART supaya mereka dapat melaksanakan tugas dengan sebaik mungkin," katanya.
Isnin lepas, Malaysia menghantar pasukan SMART yang dianggota 70 anggota ke Turkiye bagi membantu misi SAR mangsa gempa bumi di selatan Turkiye sebagai tanda solidariti.
Dalam pada itu, tiga pengamal media iaitu dua petugas Pertubuhan Berita Nasional Malaysia (Bernama) iaitu Wartawan Meja Jenayah Mohd Firdaus Md Saisi dan Jurugambar Hairul Nizam Baharin serta Jurukamera Radio Televisyen Malaysia Mohd Adzam Jamaluddin turut menyertai pasukan penyelamat kali ini untuk membuat liputan di kawasan bencana.
Mohd Firdaus berkata meskipun ini kali pertama dihantar bertugas ke luar negara, beliau bertekad memberikan yang terbaik untuk rakyat Malaysia.
"Saya teruja kerana ini merupakan kali pertama diberi peluang membuat liputan bencana di luar negara dan keadaan di sana difahamkan masih lagi berisiko.
"Saya ditugaskan selama 10 hari bersama jurugambar dan kami akan memberikan liputan terbaik dan terkini mengenai keadaan di sana," katanya.
Terdahulu, Perdana Menteri Anwar Ibrahim dalam sidang media selepas mempengerusikan mesyuarat Kabinet hari ini berkata Malaysia akan turut menyalurkan sumbangan lebih US$2 juta (lebih RM8.6 juta) kepada Turkiye dan Syria bagi membantu mangsa gempa bumi di kedua-dua negara.
Beliau berkata Kementerian Pertahanan juga sedang mempersiapkan pasukan doktor dan paramedik daripada Angkatan Tentera Malaysia untuk menggerakkan hospital medan di Turkiye.
Gempa bumi besar berukuran 7.8 pada skala Richter yang melanda selatan Turkiye dan barat laut Syria pada Isnin lepas meragut beribu-ribu nyawa.
Kesan gegaran gempa itu dilaporkan turut dirasai di Cyprus dan Lubnan.
Angka kematian akibat gempa bumi dahsyat di selatan Turkiye meningkat kepada sekurang-kurangnya 7,108 orang manakala jumlah mangsa yang cedera ialah 40,910 setakat ini.
Turkiye pada Selasa mengisytiharkan darurat selama tiga bulan di 10 wilayah iaitu Adana, Adıyaman, Diyarbakir, Gaziantep, Hatay, Kahramanmaras, Kilis, Malatya, Osmaniye dan Sanliurfa bagi memastikan misi SAR berjalan lancar.


Isu kestabilan rantaian bekalan makanan antara agenda Dewan Rakyat

Persoalan mengenai cabaran yang dihadapi sektor agromakanan dalam memastikan rantaian bekalan makanan negara kekal stabil dan lancar antara topik yang dijangka menjadi tumpuan pada persidangan Dewan Rakyat hari ini.
Menurut aturan urusan mesyuarat dalam laman sesawang rasmi Parlimen, soalan itu diajukan Ahmad Nazlan Idris (BN-Jerantut) kepada menteri pertanian dan industri makanan semasa sesi soal jawab menteri.
Charles Anthony Santiago (PH-Klang) pula bertanyakan menteri pembangunan wanita, keluarga dan masyarakat sekiranya kementerian itu mempunyai rancangan memperkenalkan cuti haid dan subsidi tuala wanita sebagai sebahagian daripada perlindungan sosial untuk wanita dari keluarga B40.
Tumpuan juga dijangka diberikan kepada soalan Shaharizukirnain Abd Kadir (PAS-Setiu) yang bertanya kepada menteri pelancongan, seni dan budaya mengenai sejauh mana konsep pelancongan islamik diketengahkan dalam memajukan sektor pelancongan di Malaysia.
Isu mengenai masalah bank scam yang kerap berlaku melibatkan wang dalam akaun pendeposit bank dipindah tanpa pengetahuan pula disentuh Chong Chieng Jen (PH-Stampin) melalui soalan yang diajukan kepada menteri kewangan.
Beliau bertanyakan mengenai dasar dan langkah yang akan diambil oleh kerajaan dan Bank Negara Malaysia bagi mengatasi perkara itu, selain langkah untuk memulihkan keyakinan rakyat ke atas keselamatan wang mereka di bank.
Turut dijangka menjadi tumpuan adalah sesi pembentangan untuk bacaan kali pertama bagi 10 Rang Undang-Undang, antaranya Rang Undang-Undang Lembaga Pemasaran Pertanian Persekutuan (Pindaan) 2022, Rang Undang-Undang Tenaga Boleh Baharu (Pindaan) 2022 dan Rang Undang-Undang Pihak Berkuasa Pembangunan Tenaga Lestari (Pindaan) 2022.
Selesai sesi tersebut, persidangan akan diteruskan dengan menyambung perbahasan Rang Undang-Undang Antigangguan Seksual 2021.
Persidangan Dewan Rakyat kali ini berlangsung selama 12 hari hingga 4 Ogos.


Wujudkan Lembaga Pengampunan khas pengguna dadah sebagai peluang kedua

Perkembangan semasa mengenai Lembaga Pengampunan membawa sinar dan harapan baru kepada reformasi sistem hukuman kepada pengguna dadah di negara ini.
Malaysia mempunyai jumlah bekas pengguna bahan terlarang termasuk dadah yang ramai, berjumlah puluhan ribu sejak penggunaan dadah dijadikan satu kesalahan di Malaysia.
Mereka yang pernah terlibat dengan masalah pengambilan dadah ini, rata-ratanya insaf apabila dihukum kerana mempunyai sokongan rakan pemulih seperti bergaul bersama rakan-rakan yang pulih juga sebagai usaha kumpulan sokongan rakan sebaya agar mereka kekal pulih dan tidak kembali kepada pengambilan dadah.
Mereka ini sungguhpun telah cekal dan menguatkan hati untuk tidak kembali ke kancah dadah akibat hukuman undang-undang negara, bekas pengguna dadah ini amat sukar mendapat peluang pekerjaan kerana mempunyai rekod sebagai bekas pengguna dadah yang pernah dihukum penjara atau denda.
Sehubungan dengan perkembangan kerajaan kini dan ihsan perdana menteri membantu pesalah yang pernah dihukum melalui Lembaga Pengampunan, Masac ingin memohon jasa baik Anwar Ibrahim untuk dijadikan satu arahan pentadbirannya.
Ini membolehkan semua bekas penagih dadah yang menjalani hukuman selepas 5 tahun termasuk memiliki bahan terlarang itu untuk kegunaan sendiri dengan jumlah yang amat kecil untuk dijadikan sebagai automatik boleh diberi pengampunan penuh dan data mereka bebas dari rekod pernah dihukum.
Pemberian pengampunan automatik ini ialah sebagai usaha memberi peluang kedua kepada mereka mencari rezeki untuk keluarga, mencari nafkah untuk diri sendiri dengan lebih selesa tanpa didiskriminasi oleh majikan bagi membolehkan mereka juga hidup selesa di samping keluarga dengan pendapatan yang tinggi sejajar dengan kelayakan dan pengalaman mereka.
Pengguna dadah yang pernah dihukum kerana mengambil dadah atau ada dadah bersama mereka untuk penggunaan sendiri dengan jumlah kecil terus punah kehidupan mereka dari sudut kerjaya kerana tersilap langkah berkait dadah, sedangkan mereka ini juga mempunyai potensi luas membangunkan bersama ekonomi negara termasuk bidang yang lain juga.
Kurangnya timbang tara apabila rekod pekerja asing yang mungkin tidak selengkap negara ini yang memberikan mereka peluang pekerjaan di pelbagai bidang yang stabil dan berpendapatan tinggi di sini hanya kerana tiada rekod yang lengkap berkait permasalahan dadah mereka.
Keadaan memberi pengampunan penuh tanpa rekod kepada bekas pengguna dadah yang telah bebas ini mampu mengurangkan kebergantungan kepada pekerja asing serta negara mampu tingkatkan jumlah tenaga kerja dalam negara.
Selain itu, boleh juga diberi peluang kepada bekas pengguna dadah yang bebas untuk sertai pekerjaan yang sering kurang mendapat minat ramai kerana kesusahan kerja seperti untuk masuk ke Angkatan Tentera Malaysia walau ada rekod pernah dihukum berkait dadah, dengan syarat bebas dadah, mereka ini akan amat patuh pada arahan kerana disiplin bebas dadah itu lebih pedih dari mengikut arahan semasa ketenteraan.
Masac juga sekali lagi ingin perdana menteri bersama barisan NGO berkait permasalahan sosial seperti dadah untuk bersama berbuka puasa pada tahun ini agar golongan ini tidak disishkan dari kepimpinan semasa pada hari ini.
Maklumat ingin berbuka bersama perdana menteri ini diperolehi semasa Majlis Berbuka Puasa menyantuni seramai hampir 100 orang bekas penagih dadah dan keluarga penagih dadah yang sedang menjalani pemulihan di pusat pemulihan oleh Majlis Penyalahgunaan Bahan Malaysia (Masac) dengan kerjasama Majlis Agama Islam Wilayah Persekutuan (MAIWP) yang diadakan di Koptown EDC Hotel Kuala Lumpur pada 8 April lalu.
Tujuan program ini dijalankan adalah untuk mengeratkan lagi hubungan komuniti bekas penagih dadah yang telah pulih dari ketagihan dan keluarga penagih dadah yang masih sedang menunggu ahli keluarga dalam proses pemulihan dari dadah ketika menjalani ibadah di bulan Ramadan.
Majlis ini memberikan ruang kepada mereka untuk bertukar-tukar ilmu serta pengalaman bagi menghadapi serta memahami personaliti bekas penagih yang akan keluar dari pusat pemulihan untuk memastikan mereka akan terus jauhi dadah dengan sokongan ahli keluarga.
Pada majlis itu juga, presiden Masac memberikan sumbangan peribadi sebanyak RM300 kepada 10 NGO Gabungan Masac berjumlah keseluruhan sebanyak RM3,000 untuk menjalankan aktiviti berbuka puasa bersama klien mereka di rumah pemulihan masing-masing pada bulan ini.
Majlis dimulakan dengan tahlil ringkas bagi menghormati pemergian Timbalan Presiden Masac dan juga Presiden Pengasih, Ramli Abd Samad yang meninggal dunia pada jam 6 pagi tadi di Pusat Perubatan Universiti Malaya (PPUM) akibat sakit “neuron disease”.
Majlis berbuka puasa ini turut dihadiri seramai 5 Pegawai MAIWP untuk bersama memeriahkan majlis berbuka puasa bersama bekas penagih dadah dan keluarga penagih dadah dalam rawatan pemulihan ini.
Rata-rata dari mereka tidak pernah berbuka puasa di mana-mana hotel seumur hidup dan peluang yang diberikan ini menjadi pembakar semangat untuk kekal bebas dadah dan bagi keluarga penagih dadah yang sedang menjalani rawatan.
Mereka amat berterima kasih kerana masih ada insan yang mempedulikan mereka dengan membawa mereka makan berbuka puasa di hotel dan pengalaman ini merupakan suatu yang amat berharga buat mereka yang akan dikenang sepanjang hidup mereka.
Pada majlis ini juga komuniti ini mengharapkan terma bekas penagih dadah yang sering digunakan kini, diubah kepada terma bekas pengguna dadah di seluruh negara bagi memberikan makna lebih baik usaha komuniti ini terus kekal pulih dari dadah dan jauhi stigma serta persepsi buruk bahawa pengguna dadah tidak boleh berubah kembali ke normal tanpa pengambilan dadah dalam diri mereka.
Masac turut mengharapkan satu Maahad Tahfiz Al Anwar Ibrahim diwujudkan di Jalan Chow Kit, Kuala Lumpur dengan kerjasama dan bimbingan Lembaga Tabung Angkatan Tentera (YLTAT), Boustead, Kor Agama Angkatan Tentera (Kagat).
Ini bagi memberi peluang kepada bekas tentera yang terlibat dengan dadah yang kembali pulih untuk datang ke maahad ini dan mendalami ilmu agama serta menjadi tahfiz al-Quran untuk boleh balik dan mengajar komuniti di kampung halaman mereka.
Malah, boleh juga dibuka peluang ini kepada anak-anak bekas tentera yang dibuang kerana permasalahan dadah, termasuk anak-anak yang telah menjadi yatim atau pasangan tentera mereka bercerai akibat dadah.
Masac amat mengagumi pelbagai usaha YLTAT yang komited sebagai institusi yang berfokus kepada pendidikan dan kebajikan warga ATM.
YLTAT amat komited dalam  merangka inisiatif yang mampu memberi nilai tambah kepada pembangunan kebajikan perwira negara serta ahli keluarga mereka dengan bekerjasama bersama pihak-pihak berkepentingan.
Masac turut mempelawa mana-mana organisasi yang berminat mengadakan kerjasama sebegini untuk memberikan pelbagai peluang kepada golongan sasar bukan hanya bekas penagih dadah namun termasuk juga keluarga penagih dadah.
Ia sebagai sokongan mental dari masyarakat untuk memberikan para mereka yang berjaya pulih dari masalah penagihan dadah untuk terus pulih dan tidak merasa disisihkan masyarakat untuk kembali bersemangat baru membantu mereka yang memerlukan bantuan nasihat dan bimbingan berkait dadah.
Raja Azizan Suhaimi adalah setiausaha agung Majlis Penyalahgunaan Bahan Malaysia (Masac).
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow.


Ahmad Maslan gagal kali ketiga batal pertuduhan

Ahli Parlimen Pontian Ahmad Maslan gagal kali ketiga untuk menggugurkan dua pertuduhan tidak mengisytiharkan RM2 juta yang diterima daripada Najib Razak kepada Lembaga Hasil Dalam Negeri (LHDN) dan memberi pernyataan palsu kepada Suruhanjaya Pencegahan Rasuah Malaysia (SPRM).Ini berikutan Jabatan Peguam Negara menolak permohonan representasi kali ketiga yang dikemukakan Ahmad berhubung kedua-dua pertuduhan yang dihadapinya.Perkara itu dimaklumkan Timbalan Pendakwa Raya Siti Noor Hafizan Zakaria semasa pengurusan kes itu di hadapan Hakim Mahkamah Sesyen Ahmad Kamar Jamaludin.“Pihak pendakwaan telah diserahkan dengan representasi kali ketiga dan  representasi tersebut telah ditaklimatkan kepada Peguam Negara  (Idrus Harun) dan telah ditolak pada 5 Oktober lepas,” katanya.Dalam prosiding itu juga, pendakwaan memohon tarikh bicara baharu ditetapkan berikutan timbalan pendakwa raya dan pegawai penyiasat kes tersebut telah dikuarantin kerana mempunyai kontak rapat dengan pesakit Covid-19.“Sepatutnya tarikh bicara seterusnya pada 24 Disember ini. Sehubungan itu, pihak-pihak memohon satu tarikh perbicaraan baharu, dan perbicaraan ini melibatkan 10 saksi pendakwaan,” katanya.Peguam Mohamed Baharudin Mohd Ariff  yang mewakili Ahmad, 54, berkata pihaknya mempunyai kelapangan pada bulan Julai tahun depan memandangkan dari Januari hingga Mei pihaknya mempunyai kes-kes lain di Mahkamah Tinggi dan  di mahkamah Shah Alam.Pihak pendakwaan memaklumkan pihaknya berkelapangan dari Februari hingga Mei 2021 namun pihak pembelaan tidak berkelapangan antara bulan tersebut.Hakim Ahmad Kamar menetapkan tarikh perbicaraan pada 5 hingga 8; 12 hingga 15 dan 26 hingga 29 Julai tahun depan.Ahmad didakwa telah melibatkan diri dalam pengubahan wang haram dengan cara tidak melaporkan pendapatan sebenar berjumlah RM2 juta yang diterima daripada bekas perdana menteri itu kepada LHDN dalam Borang Nyata Cukai Pendapatan Bagi Tahun Taksiran 2013 yang bertentangan dengan Seksyen 113(1)(a) Akta Cukai Pendapatan 1967.Beliau dituduh telah menerima wang tersebut, yang dipercayai sebagai hasil daripada aktiviti yang menyalahi undang-undang, melalui cek AmIslamic Bank Berhad bertarikh 27 November 2013, dan cek itu telah ditunaikan sendiri oleh Ahmad pada hari  sama.Perbuatan itu didakwa dilakukan di LHDN, Cawangan Duta, Kompleks Pejabat Kerajaan, Jalan Tuanku Abdul Halim, di sini, pada 30 April, 2014.Pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda tidak melebihi RM5 juta atau penjara maksimum lima tahun atau kedua-duanya, jika sabit kesalahan.Bagi pertuduhan kedua, Ahmad didakwa telah memberi pernyataan palsu kepada SPRM semasa percakapannya dirakam oleh pegawai penyiasat SPRM iaitu Ketua Penolong Kanan Penguasa Mohd Zairi Zainal, berhubung isu itu di bilik sidang media, Bangunan Parlimen, Jalan Parlimen, di sini antara 2.45 petang dan 3.30 petang pada 4 Julai 2019.Pertuduhan mengikut Seksyen 32(8)(c) Akta Pencegahan Pengubahan Wang Haram yang membawa hukuman denda tidak melebihi RM3 juta atau penjara maksimum lima tahun atau kedua-duanya, jika sabit kesalahan.


Mahkamah tolak permohonan kerajaan tangguh penghakiman kerakyatan anak kelahiran luar negara

Mahkamah Tinggi hari ini menolak permohonan kerajaan Malaysia untuk menangguhkan penghakimannya yang menetapkan anak dilahirkan ibu warga Malaysia di luar negara hasil perkahwinan dengan warga asing berhak mendapat kerakyatan Malaysia, sementara ia menunggu pelupusan rayuan di Mahkamah Rayuan.Hakim Akhtar Tahir membuat keputusan itu selepas mendengar hujah beberapa pihak dalam prosiding yang dijalankan secara dalam talian.Peguam Gurdial Singh Nijar ketika dihubungi berkata, hakim mendapati ibu yang merupakan plaintif menunggu cukup lama dan mengalami kesukaran dan mereka tidak dapat menunggu proses rayuan selesai kerana ia akan menjejaskan plaintif dan menyebabkan mereka mengalami kesukaran yang berterusan.“Hakim Akhtar dalam keputusannya memutuskan bahawa pendirian defendan adalah bercanggah. Di satu pihak, mereka berkata bahawa pindaan Perlembagaan Persekutuan untuk memberikan ibu hak tersebut mesti diluluskan terlebih dahulu oleh Majlis Raja-Raja. Ini mengandaikan bahawa pindaan itu sememangnya perlu.“Bagaimanapun, tidak timbul soal pindaan kerana mahkamah sudah memutuskan bahawa ibu mempunyai hak ini di bawah Perlembagaan. Tambahan pula, jika pindaan itu diteruskan, tidak timbul soal menarik balik sebarang dokumen yang dikeluarkan kepada pihak ibu seperti diarahkan oleh mahkamah,” kata Gurdial.Defendan ialah kerajaan Malaysia, menteri dalam negeri dan ketua pengarah Jabatan Pendaftaran Negara (JPN).Menurut Gurdial, hakim juga mengatakan jika defendan berhasrat untuk meminda Perlembagaan Persekutuan selaras dengan keputusan Mahkamah Tinggi, mereka tidak boleh meletakkan sebarang halangan untuk ibu-ibu berkenaan.Beliau berkata mahkamah juga memerintahkan kerajaan membayar kos RM5,000.Gurdial mewakili plaintif iaitu Persatuan Kebajikan Sokongan Keluarga Selangor & Kuala Lumpur (Family Frontiers) serta enam wanita Malaysia yang berkahwin dengan warga asing manakala peguam kanan persekutuan Liew Horng Bin mewakili kesemua defendan.Pada 9 September, hakim Akhtar dalam keputusan membenarkan saman plaintif bahawa kanak-kanak yang dilahirkan di luar negara kepada ibu warganegara Malaysia yang berkahwin dengan warga asing berhak melalui peraturan undang-undang untuk menjadi warganegara Malaysia.Berikutan itu, kerajaan mengemukakan rayuan terhadap keputusan mahkamah dan turut memfailkan permohonan untuk menggantung keputusan itu.Melalui saman pemula yang difailkan pada 18 Disember tahun lepas, mereka memohon enam perintah mahkamah termasuk deklarasi bahawa Seksyen 1(b) dan Seksyen 1(c) Jadual Kedua, Bahagian II Perlembagaan Persekutuan dibaca bersama dengan Perkara 8 (2) bagi memasukkan ibu rakyat Malaysia sebagai syarat untuk bayi yang dilahirkan di luar negara diberikan kerakyatan Malaysia secara automatik.Antara lain, mereka meminta mahkamah mengeluarkan perintah kepada semua agensi kerajaan berkaitan termasuk Jabatan Pendaftaran Negara (JPN), Jabatan Imigresen dan kedutaan Malaysia agar mengeluarkan semua dokumen membabitkan kerakyatan (termasuk pasport dan kad pengenalan) kepada anak yang dilahirkan di luar negara oleh ibunya iaitu warga Malaysia yang berkahwin dengan warga asing.


Kelantan, Pahang, Johor dan Selangor disenarai titik panas banjir

Empat negeri iaitu Kelantan, Pahang, Johor dan Selangor disenarai sebagai lokasi titik panas banjir di Semenanjung yang mungkin berlaku bila-bila masa sepanjang monsun timur laut (MTL), kata Menteri Pembangunan Kerajaan Tempatan, Nga Kor Ming.
Beliau berkata secara keseluruhan, Jabatan Bomba dan Penyelamat Malaysia (JBPM) menyenaraikan 5,235 kawasan berisiko tinggi iaitu 4,795 kawasan banjir, 254 kawasan cerun kritikal dan 186 kawasan kepala air termasuk di Labuan, Sabah dan Sarawak.
Bercakap pada sidang media berhubung kesiapsiagaan JBPM menghadapi MTL, hari ini, Nga berkata agensi itu menetapkan persediaan lebih proaktif berdasarkan pengalaman peristiwa banjir yang melanda negara pada Disember 2021.
“Langkah ini termasuk dengan mengerahkan kekuatan dan keanggotaan pegawai bomba terdiri daripada 12,857 pegawai sepenuh masa dan 2,111 pegawai bomba bantuan yang bersiap siaga berdepan dengan sebarang kebarangkalian banjir,” katanya.
Mengenai kekuatan logistik darat dan air, beliau berkata ia meliputi kenderaan angkut ringan sebanyak 584 unit, kenderaan angkut berat (140 unit) dan kenderaan marin (487 unit) termasuk 62 bot.
Jabatan Meteorologi Malaysia (MetMalaysia) meramalkan tiga kawasan utama bakal mengalami taburan hujan tinggi bermula 17 Disember iaitu timur Semenanjung meliputi Kelantan dan Terengganu, pantai timur Sabah dan pantai barat Sarawak.
Nga berkata JBPM juga bekerjasama dengan Kementerian Sumber Asli, Alam Sekitar dan Perubahan Iklim serta MetMalaysia bagi mendapatkan maklumat perubahan iklim terkini di seluruh negara.
Sementara itu, beliau mengingatkan penduduk di kawasan mudah banjir untuk bersiap sedia bagi mengelak kejadian tidak diingini termasuk menyimpan dokumen penting dan barangan berharga.
“Buat persediaan awal dan sediakan plan B untuk elak insiden tidak diingini. Biar bersedia dan jangan tunggu sehinga saat akhir,” katanya.


40 rumah rosak akibat ribut, hujan batu di Shah Alam

Kira-Kira 40 rumah di Kampung Kebun Bunga, Seksyen 22, Shah Alam rosak akibat hujan lebat dan ribut yang disertai hujan batu di kawasan itu petang semalam.Pemangku Ketua Kampung Batu 3 Mohd Syafiq Ali Bajunid Omar berkata hujan lebat, yang bermula pada 5.30 petang, turut disertai pusaran angin kecil yang mengakibatkan berpuluh-puluh bumbung rumah penduduk diterbangkan angin.“Setakat ini, tiada kecederaan dilaporkan dan pihak kami bersama Jabatan Kebajikan Masyarakat telah membuka pusat pemindahan sementara (PPS) di Dewan Serbaguna MBSJ Batu Tiga untuk kemudahan penduduk yang terkesan akibat ribut petang tadi,” katanya kepada Bernama.Beliau berkata PPS itu, yang sebelum ini menempatkan mangsa banjir dari kampung sama, baru sahaja ditutup pada awal bulan ini.Tinjauan Bernama malam ini mendapati kawasan sekitar kampung itu masih bergelap kerana terputus bekalan elektrik sejak petang tadi selepas beberapa tiang elektrik tumbang akibat kejadian ribut berkenaan.Seorang suri rumah, Norhaslinda Nayan, 43, berkata kejadian ribut seperti itu adalah yang pertama dialaminya sejak lebih 20 tahun menetap di situ.“Ribut yang melanda tidak begitu lama namun cukup menggerunkan seperti ada puting beliung di atas bumbung dan bunyi hujan di luar seolah-seolah hujan batu kerana terlalu kuat,” katanya.Beliau berkata kediamannya yang baru sahaja dicuci susulan banjir pada akhir tahun lepas sekali lagi terpaksa dibersihkan kerana ribut turut merosakkan bahagian bumbung sehingga menyebabkan seluruh bahagian dalam rumah basah.“Ketika banjir baru-baru ini, air naik sehingga paras siling rumah, saya baru sahaja balik dari PPS awal bulan ini namun tidak sampai beberapa hari, sekali lagi kami diduga dengan ribut seperti ini,” katanya.Norhaslinda berkata beliau tidak berpindah ke PPS malam tadi kerana suaminya telah memasang kepingan aluminium di bahagian bumbung rumah mereka yang terjejas.


Peningkatan automasi industri tidak bermaksud robot ambil alih kerja anda, kata pakar

Walaupun idea penggunaan robot di tempat kerja sering dikaitkan dengan isu penggantian tenaga kerja manusia, pakar berkata perkara berlawanan mungkin terjadi walaupun kemajuan teknologi mendorong peningkatan penggunaan mesin, terutama dalam industri pembuatan.Sejak beberapa tahun lalu, dunia banyak berubah dengan automasi industri semakin bertambah terutama di China di mana robot juga digunakan dalam perkhidmatan penghantaran ekoran pandemik Covid-19 yang menyebabkan permintaan semakin tinggi dalam perkhidmatan penghantaran tanpa kontak fizikal.Sementara itu, di negara jirannya, Taiwan dan Korea Selatan, robot digunakan di beberapa kafe, melakukan tugas seperti menyiapkan dan menyajikan makanan.Robot sedemikian dikenali sebagai robot kolaboratif atau cobot, ia sangat berbeza dengan robot atau mesin tradisional di sektor perindustrian.Walaupun terdapat kebimbangan mengenai robot mengambil alih pekerjaan manusia dan menyebabkan pengangguran secara besar-besaran, cobot pula dibina dan diprogram untuk bekerja bersama manusia.Contoh cobot yang dibina adalah UR5, yang dibuat oleh Universal Robots dan digunakan, antara lain, di rantai teh boba di Taiwan.Di sana, UR5 ditugaskan untuk membuat minuman, melayani pelanggan, dan membersihkan premis.Bercakap kepada MalaysiaNow, Pengarah serantau Asia-Pasifik Universal Robot James McKew berkata peningkatan penggunaan cobot akan membolehkan manusia melakukan pekerjaan lain.“Cobot bebaskan pekerja manusia daripada kerja-kerja berat dan berulang-ulang sekali gus memberikan mereka peluang untuk jalankan tanggungjawab yang lebih baik dan menarik dalam syarikat,” katanya.Beliau menambah cobot dapat meningkatkan produktiviti dan mendorong kemahiran ditingkatkan.“Bahkan, kajian Forum Ekonomi Dunia menunjukkan robot berpotensi untuk mencipta 58 juta pekerjaan di seluruh dunia dalam lima tahun ke depan.”Robot lebih cenderung digunakan di negara maju dengan tenaga kerja yang semakin tua seperti Korea Selatan dan Jerman, yang merupakan antara negara paling banyak menggunakan khidmat robot berdasarkan nisbah jumlah robot dengan pekerja manusia.Ia juga mungkin akan menjadi isu di Malaysia, yang dijangka akan menjadi negara tua pada 2030.McKew turut memberi contoh Singapura, yang menurutnya memiliki kepadatan robot tertinggi setakat ini dengan nisbah 918 unit robot bagi 10,000 pekerja berbanding 34 unit di Malaysia.“Malaysia menjadi sasaran utama dalam usaha peluasan penggunaan robotik,” katanya.“Pada zaman automasi kolaboratif, prospek pekerjaan di Malaysia tetap ada kerana kehilangan pekerjaan akan diimbangi dengan permintaan tenaga kerja baru.”Beliau turut berkata tidak perlu bimbang mengenai penggunaan robot di tempat kerja akan memberikan ancaman terhadap kewujudan manusia dengan memberi contoh negara-negara membangun.Merujuk kepada China, yang dilihat sebagai pelopor budaya automasi ini, McKew berkata kejayaan pelaksanaan penggunaan robot di sana menunjukkan penggunaannya mencipta pekerjaan-pekerjaan baru.“Sekarang, China mempunyai kepadatan robot sebanyak 187 unit bagi 10,000 pekerja, menduduki tempat ke-15 dalam industri pembuatan di seluruh dunia. Sebagai negara yang memiliki jumlah penduduk terbesar di dunia, tenaga kerja di China adalah salah satu faktor terpenting yang mendorong pertumbuhan ekonomi,” katanya.Che Fai Yeong, seorang profesor kejuruteraan di Universiti Teknologi Malaysia, mengakui penggunaan robot akan mengakibatkan pengangguran dalam bidang pekerjaan tertentu.Namun, Che berkata perkara tersebut tidak semestinya perlu difahami sebagai satu situasi buruk.Menurutnya, kebiasaannya robot mengambil alih pekerjaan yang memerlukan kemahiran rendah, berulang-ulang dan membosankan di mana ia biasanya akan dielak pekerja manusia.“Manusia masih tetap melakukan perkara-perkara yang lebih rumit dan tepat selain dapat menyediakan panduan tahap tinggi yang mana ia tidak dapat dilakukan robot.“Cobot cipta lebih banyak pekerjaan baru antara lain termasuk pereka robot, programmer, penyelenggaraan, jurutera dan pengurusan sistem,” katanya.McKew bersetuju dengan Che.Katanya, walaupun ramai percaya bahawa automasi akan mengambil alih kebanyakan aspek pekerjaan, namun tiada mesin yang akan dapat menggantikan ketangkasan manusia, pemikiran kritis, membuat keputusan, dan kreativiti.


Presiden MCA kritik kualiti makanan diberikan kepada mangsa banjir

Presiden MCA Wee Ka Siong mengkritik kualiti makanan yang disediakan kepada mangsa-mangsa banjir di Johor oleh Jabatan Kebajikan ketika mangsa banjir melebihi 50,000 di negeri itu.
Dalam satu video yang dimuat naik di laman media sosialnya, ahli Parlimen Ayer Hitam itu menyatakan rasa terkilan dengan makanan yang lewat dihantar dan penyediaan yang tidak berkualiti.
"Sarapan pagi tetapi dihantar pukul 11 pagi. Pukul 11 hendak makan sarapan apa?
“Makanan tengah hari lauknya begitu sedikit," katanya semasa melawat mangsa banjir di Sekolah Agama Taman Kota Yong Peng, di Johor baru-baru ini.
Seramai 105 keluarga berada kawasan itu.
MCA merupakan parti komponen Barisan Nasional (BN) yang menyokong pembentukan kerajaan campuran bersama Pakatan Harapan (PH), Gabungan Parti Sarawak (GPS), Gabungan Rakyat Sabah (GRS) dan beberapa parti kecil lain.
Menurut Wee, perkara itu turut berlaku di Sri Manggis yang mana makanan tengah hari dihantar pukul 2, ketika mangsa banjir sudah kelaparan.
Wee berkata, pihaknya sudah berbincang untuk memasak sendiri makanan bagi mangsa-mangsa banjir.
"Saya rasa ini tidak patut berlaku. Kita masak sendiri pun tidak mengapa, jangan beri makanan begini," katanya.
Wee berkata, antara aduan lain yang turut diterima ialah nasi yang tidak dimasak dengan sempurna.
Bekas menteri pengangkutan itu berkata, terdapat 22 buah pusat pemindahan sementara (PPS) di kawasannya yang memerlukan makanan berkualiti.
Beliau menggesa jabatan kebajikan untuk meningkatkan kualiti makanan.
Lebih 50,000 mangsa banjir dipindahkan ke Pusat Pemindahan Sementara (PPS) dalam kejadian banjir yang bermula hujung Januari ekoran hujan lebat.
Selain Johor, negeri lain yang terkesan ialah Pahang, Melaka, Negeri Sembilan dan Selangor.
Perdana Menteri Anwar Ibrahim baru-baru ini menyatakan tiada keperluan untuk mengisytiharkan darurat di negeri itu yang kerana banjir yang berlaku disifatkanya sebagai terkawal.


Ketua pegawai media BN digantung, tetapi apakah jawatan itu wujud?

Barisan Nasional (BN) terpaksa mengendalikan situasi atau melakukan “damage control” selepas pendedahan memalukan semalam bahawa kenyataan pengerusinya, Ahmad Zahid Hamidi mirip kepada yang dikeluarkan Pengerusi Pakatan Harapan (PH), Anwar Ibrahim.Semalam gabungan itu mengumumkan kenyataan yang ditandatangani Zahid itu dikeluarkan tanpa melalui dewan tertinggi BN dan menambah ketua pegawai medianya digantung sehingga siasatan dalaman selesai.Setiausaha Eksekutif BN Mohd Sahfri Ab Aziz berkata, kenyataan itu tidak mendapat kelulusan sekretariat dewan tertinggi gabungan itu.Akan tetapi semakan MalaysiaNow mendapati jawatan itu sebenarnya tidak wujud.“Ia hanyalah ‘cover up’ BN selepas Zahid keluarkan kenyataan mirip Anwar,” kata sumber Umno kepada MalaysiaNow.Sebelum itu, apabila ditanya siapakah nama individu yang digantung, pegawai BN berkata identiti individu tersebut dirahsiakan.Semakan MalaysiaNow bagaimanapun mendapati, jawatan yang wujud sebenarnya ialah setiausaha bahagian media.“Ia adalah langkah ‘damage control’ selepas media sosial mengutuk kenyataan ‘copy paste’ itu,” tambah sumber itu.Kenyataan dikeluarkan Zahid yang mendesak ahli Parlimen BN menuntut sidang Dewan Rakyat dijalankan ketika darurat Covid-19, menimbulkan kemarahan MCA dan MIC, parti komponen dalam gabungan itu selain Umno.Pemimpin dua parti itu semalam menjarakkan diri daripada kenyataan Zahid, mengatakan isi kandungannya bukanlah seperti yang dibincangkan semasa mesyuarat Dewan Tertinggi BN pada Khamis malam.Kenyataan dikeluarkan hampir serentak dengan kenyataan PH yang ditandatangani Anwar yang disebarkan secara dalam talian.Kenyataan itu didapati bukan sahaja ditulis dalam bahasa yang sama, bahkan mirip dari sudut gaya, selain berkembar dalam perkataan yang digunakan.Ia semakin membuktikan kerjasama Zahid dan Anwar dalam usaha mereka menggulingkan Perdana Menteri Muhyiddin Yassin.Pada Oktober MalaysiaNow mendedahkan butiran surat dihantar Zahid dan bekas perdana menteri Najib Razak kepada Agong untuk menyokong Anwar menjadi perdana menteri.


Umno, BN Sabah tarik sokongan kepada Hajiji sebagai ketua menteri

Umno dan Barisan Nasional (BN) Sabah malam ini mengumumkan menarik sokongan kepada Pengerusi Gabungan Rakyat Sabah (GRS) Hajiji Noor sebagai ketua menteri.
Pengerusi Badan Perhubungan Umno Sabah Bung Moktar Radin yang juga pengerusi BN negeri berkata pendirian yang diputuskan dalam mesyuarat parti di Kota Kinabalu malam ini, dibuat kerana hilang kepercayaan kepada kedudukan Hajiji sebagai ketua menteri, selain perjanjian antara BN dan Perikatan Nasional (PN) telah dilanggar.
Bung Moktar berkata BN dan PN melaksanakan perjanjian membentuk kerajaan negeri selepas Pilihan Raya Negeri (PRN) Sabah pada 2020, bagaimanapun Hajiji serta pemimpin Bersatu Sabah yang juga komponen PN, keluar parti menyebabkan kerajaan negeri sekarang tiada keabsahan.
“Hajiji juga telah mengugut kita dengan rombakan kabinet tanpa berbincang. Kami juga hilang kepercayaan selepas Hajiji kehilangan locus standi, kelayakan untuk dipilih sebagai ketua menteri Sabah.
“Mengikut Perlembagaan Negeri Sabah, ketua menteri harus dipilih daripada sebuah parti yang (ada sokongan) majoriti. Dia (Hajiji) tidak berparti, dia bernaung di bawah GRS ini adalah ‘grand coalition’ parti,” katanya pada sidang media di Bangunan Umno Sabah di Karamunsing di Kota Kinabalu, malam ini.
Bung Moktar berkata perjanjian antara BN dan PN membentuk kerajaan negeri turut menyebut adanya pelantikan ahli jemaah menteri, serta lantikan pengerusi syarikat milik kerajaan negeri daripada Umno atau BN.
“Hari ini Hajiji, selain mengumumkan (untuk melakukan) rombakan kabinet tanpa perbincangan, telah memecat Salleh Said Keruak (ahli Dewan Undangan Negeri BN Usukan) sebagai pengerusi Qhazanah Sabah Berhad, tanpa berunding dengan pengerusi BN Sabah,” katanya.
Sehubungan itu, Bung Moktar akan menyembah maklum kepada Yang Dipertua Negeri Sabah Tun Juhar Mahiruddin, untuk melaksanakan fungsi selaku ketua negeri dengan menyemak kembali pelantikan Hajiji sebagai Ketua Menteri.
Ditanya adakah keputusan itu mendapat sokongan semua Adun BN Sabah, beliau mengakui ada lima daripada 18 Adun parti itu tidak menyokong keputusan tersebut, tanpa menyatakan nama Adun yang terlibat.
“Kita bertindak atas nama parti, walaupun ada Adun tidak menyokong tetapi pada saya itu tidak mengapa, kerana keputusan parti adalah muktamad dan kita akan mengambil apa juga langkah tegas termasuk tindakan disiplin kepada Adun khianat, yang tidak menyokong keputusan parti,” katanya.
Bung Moktar berkata beliau juga akan memaklumkan keputusan itu kepada Perdana Menteri Datuk Seri Anwar Ibrahim, dalam masa terdekat.
Mengulas soalan perancangan parti itu di Sabah selepas ini termasuk kemungkinan berkerjasama dengan Parti Warisan, beliau tidak menolak untuk bekerjasama dengan mana-mana parti.
“Kita boleh bekerjasama dengan mana-mana parti asalkan mereka ikhlas,” katanya yang juga tidak menolak kemungkinan untuk terlibat dengan peralihan kerajaan negeri, namun semua itu bergantung kepada ketetapan Yang Dipertua Negeri .
DUN Sabah mempunyai 79 Adun iaitu 73 Adun yang dipilih dan enam Adun dilantik.
Dengan tindakan Umno dan BN Sabah menarik sokongan malam ini, Kerajaan Sabah diterajui Hajiji kini mempunyai sokongan 41 Adun iaitu 29 daripada GRS, PH (tujuh), Parti Kesejahteraan Demokratik Masyarakat (3) dan masing-masing seorang Adun daripada Parti Harapan Rakyat Sabah dan Bebas.
Warisan mempunyai 19 kerusi manakala PAS satu kerusi.


Indonesia hantar pulang individu disyaki pengedar dadah ke Itali

Pihak berkuasa Indonesia akan menghantar pulang apa yang didakwa sebagai pengedar dadah Antonio Strangio, dua warga Itali dan Australia yang ditahan di Bali awal bulan ini, ke Itali pada Ahad, kata pihak berkuasa.
Interpol mengeluarkan notis merah untuk Strangio, 32, pada 2016 berhubung penjualan 160kg ganja dan kaitan dengan sindiket jenayah terancang "Ndrangheta" Itali, kata pesuruhjaya polis Anggaito Hadi Prabowo kepada pemberita pada Ahad.
"Selepas diselaraskan dengan Biro Pusat Kebangsaan di Rom, dia perlu dihantar ke Itali dengan segera. Dia akan dihantar dari sini ke Itali, dan di sana dia akan dipanggil untuk mengambil kira kesnya sehingga ada keputusan," kata Anggaito.
Strangio, yang mendakwa mempunyai perniagaan hartanah di Australia, kekal mengaku tidak bersalah, lapor media tempatan, memetik polis.
Pihak berkuasa berkata tiga pegawai polis Indonesia akan membawa Strangio ke Itali, tetapi mereka enggan memberikan butiran lanjut mengenai rancangan penerbangannya atas sebab keselamatan dan supaya tidak menyusahkan penumpang lain.
Strangio ditahan pada 3 Februari di pulau peranginan Bali, Indonesia ketika transit untuk ke Australia.


Terlibat Macau Scam, 31 polis bakal dihukum

Seramai 31 warga Polis Diraja Malaysia yang dikenal pasti bersekongkol dengan sindiket Macau Scam dan kegiatan perjudian dalam talian bakal berdepan hukuman berat tidak lama lagi.Ketua Polis Negara Abdul Hamid Bador berkata proses bagi menjatuhkan hukuman ke atas mereka dibawa ke pihak Suruhanjaya Pasukan Polis (SPP) untuk tindakan seterusnya.Beliau berkata mereka sebelum ini disyaki terlibat dengan sindiket Macau Scam didalangi Zaidi Kanapiah atau lebih dikenali sebagai Addy Kanna dan Goh Leong Yeong atau Alvin Goh.“Jabatan Integriti dan Pematuhan Standard (JIPS) melengkapkan siasatan dan diserahkan kepada SPP yang dipengerusikan Yang Berhormat Menteri (Menteri Dalam Negeri Hamzah Zainudin) sendiri.“Ini kerana kesalahan itu kami anggap sesuatu yang amat serius atas kepentingan orang ramai. Jadi saya sebagai ketua polis negara mengambil tindakan dengan membawanya ke peringkat atasan untuk diadili sebaik mungkin,” katanya.Beliau berkata demikian pada sidang media Upacara Penutupan Kursus Asas Konstabel Orang Asli PDRM Siri 1/2020 di Lapang Sasar Utama, Briged Utara PGA, Hulu Kinta, kira-kira 30 minit dari Ipoh hari ini.